ועדת המשנה לתחבורה ציבורית, כנסת 20, פרוטוקול מספר 2, 2015-10-20 08:30

דב חנין: אני מתכבד לפתוח את ישיבת ועדת המשנה של הכנסת לענייני תחבורה ציבורית ומברך את כל הנוכחים.

דב חנין: אנחנו מתכנסים בשעה מוקדמת בבוקר כדי לאפשר לכולנו להיווכח במצב התחבורה ולאתגר את עצמנו עם הקשיים, הבעיות והצרכים הקיימים.

דב חנין: אני מודה לכל אלה שהצליחו להגיע בזמן ומאחל הצלחה לאלה שעדיין נמצאים בדרך.

דב חנין: הדיון שלנו היום הוא מוניות השירות.

דב חנין: אנחנו נקיים כאן דיון פתוח.

דב חנין: אני יודע שבנושא הזה ישנן אולי השקפות שונות או הבדלי דגשים וחשוב לי לשמוע את הגישות השונות לפני שאנחנו נסכם את עמדת ועדת המשנה.

דב חנין: אנחנו נמצאים בתקופת זמן מאוד חשובה בנושא הזה.

דב חנין: בעצם עד סוף 2016 אמורה להתבצע רפורמה בענף מוניות השירות וזאת תקופה שהדיונים וההכנות של הרפורמה הזאת מן הסתם נמצאים בעיצומם.

דב חנין: אנחנו נשמע בדיוק מה קורה, היכן קורה ואיך קורה.

דב חנין: הייתי רוצה לפתוח בהצגה קצרה של החומר שהוכן עבורנו על ידי מרכז המחקר והמידע של הכנסת וזאת ההזדמנות לחזור ולהודות לכם על העבודה.

דב חנין: אנא, תציגו לנו בקצרה את תמונת הממצאים והמצב.

<רינת בניטה: לדעתי השאלה המרכזית שנמצאת היום לפתחה של הוועדה, מתוך המסמך, היא מוניות השירות הן שירות שהוא תחרותי לתחבורה הציבורית והאוטובוסים או שהוא שירות שמשלים לתחבורה הציבורית ולאוטובוסים.

<רינת בניטה: מכאן נגזרות שאלות וסוגיות משמעותיות, כולל סוגיות כספיות של סובסידיה ושל השוואת רמת השירות וכדומה.

<רינת בניטה: ההסדרה של הענף התחילה במסגרת החלטת ממשלה מ-2002 שהובילה להסדרה באמצעות חקיקה ראשית, בתיקון 164 לפקודת התעבורה, ובהמשך, ב-2012, גם באמצעות תיקון 106 לפקודת התעבורה.

<רינת בניטה: כיום על הפרק מדיניות חדשה נוספת שאמורה להיות מיושמת, כאמור, עד סוף שנת 2016 אז יחול מועד פקיעת תוקף של הוראת השעה.

<רינת בניטה: בפועל המספרים מצביעים על כך שיש קיטון בהיקף השירות במוניות השירות.

<רינת בניטה: משנת 2010 ועד היום יש קיטון של ארבעים אחוזים במספר המוניות הפעילות בענף וזה על פי נתוני משרד התחבורה.

דב חנין: כיום יש 21 אלף מוניות.

<רינת בניטה: היום יש בסך הכול 21 אלף מוניות בכלל, מתוכן 1,400 מוניות הן מוניות שירות.

<רינת בניטה: בשנת 2010 הנתונים של משרד התחבורה הצביעו על 2,300 מוניות שירות פעילות.

<רינת בניטה: אנחנו מדברים על קיטון שחל בתוך חמש שנים של ארבעים אחוזים לערך.

<רינת בניטה: יש לזה מגוון של סיבות כאשר חלק מהסיבות הן צמצום של נפח הפעילות בגלל שירות בין-עירוני שהשתפר באמצעות רכבות.

<רינת בניטה: זאת אומרת, היום האופציה לנסוע במונית שירות מתל אביב לחיפה היא פחות נוחה עבור משתמשי הדרך מאשר לנסוע ברכבת שלא מוגבלת על ידי תנועת הכבישים למשל.

<רינת בניטה: גם ברמה המטרופולינית, במטרופולין חיפה למשל, מאז הוקמה המטרונית, יש צמצום משמעותי של נפח הפעילות.

<רינת בניטה: אנחנו רואים שענף הזה הולך ומצטמצם באופן כללי לאורך חמש השנים האחרונות.

<רינת בניטה: מכאן שתי סוגיות.

<רינת בניטה: האם מדובר בשירות משלים או בשירות שהוא מתחרה לתחבורה הציבורית וכאן נגזרת גם שאלה של סובסידיה.

<רינת בניטה: הטענה של נציגי מוניות השירות היא שמדובר בחלק אינטגרלי מתוך התחבורה הציבורית שנותן מענה באזורים בהם קיימת פעילות כזאת גם בסופי שבוע וגם בימי חג ובשעות הקטנות של הלילה, ואז בעצם זה המענה היחיד שיש בישראל כיום לתחבורה ציבורית למי שאין אפשרות לנסוע ברכב פרטי.

<רינת בניטה: אם אכן מדובר בשירות אינטגרלי, הדרישה היא שגם המדינה מצדה תשתתף בסובסידיות כמו שהיא משתתפת בסובסידיה בתחבורה הציבורית, באוטובוסים וברכבות.

<רינת בניטה: יש גם שאלה לגבי סוגיית הרב-קו שהיא חלק מתוך סוגיית הסובסידיה כי בהיעדר רב-קו אי אפשר ליהנות מאותן הנחות.

<רינת בניטה: מבחינת הפרופיל של משתמשי מוניות השירות, נתוני משרד התחבורה מצביעים על כך שהפרופיל דומה למשתמשי האוטובוסים ומאובחן במשתמשי הרכבת מבחינת חתך סוציו אקונומי, כך שמשתמשי האוטובוסים ומוניות השירות הם אוכלוסייה שנמצאת בחתכים הנמוכים יותר מבחינה סוציו אקונומית, יכולת ההשתכרות שלהם עומדת על כ-35 אחוזים פחות מהשכר הממוצע במשק, בעוד שהנתון הזה שונה ביחס למי שמשתמש בתחבורה הציבורית, ברכבת, שמאופיין בכושר השתכרות גבוה מהממוצע.

<רינת בניטה: לעניין הרפורמה.

<רינת בניטה: היא נדונה כיום ולא קיבלנו פרטים מלאים לגביה.

<רינת בניטה: גם לגבי עמדת אגף התקציבים באוצר לגבי הסובסידיה, גם לא התקבל איזשהו מענה.

דב חנין: תודה רבה לך.

דב חנין: תודה על החומר.

דב חנין: החומר נמצא בפניכם וכדאי לעיין בו.

דב חנין: אם למישהו חסר החומר הזה של מרכז המחקר והמידע, אנחנו נוכל לצלם ולהעביר אותו במהלך הדיון.

<קריאה: אני אשמח לקבל.

<קריאה: אין אותו על השולחן.

דב חנין: אנחנו מיד נכין כמה עותקים נוספים.

דב חנין: משרד התחבורה, דרור, בוקר טוב ותודה על השתתפותך בדיון.

דב חנין: אני יודע שיש לך יום עמוס ואני מעריך את העובדה שאתה מגיע לוועדה.

דב חנין: אני חייב להביע דאגה לגבי שני דברים.

דב חנין: קודם כל, לא העברתם לנו מספיק מידע לקראת הדיון הזה.

דב חנין: אולי אין אצלכם את המידע וזאת סיבה נוספת לדאוג, כי אולי גם לכם אין את המידע הזה.

<דרור גנון: יש.

דב חנין: אם לכם יש את המידע ורק לנו אתם לא מעבירים אותו, אנא, העבירו אותו.

<דרור גנון: יש כאן עניין אחר שאני אסביר אותו.

דב חנין: אני מיד אתן לך את רשות הדיבור.

דב חנין: שנית, אנחנו מדברים על רפורמה ב-2016 וכמו שכולנו יודעים, במערכת הציבורית בישראל 2016 היא מחר בבוקר, בשעות הבוקר המוקדמות.

<דרור גנון: 2017.

דב חנין: אנחנו יודעים על 31 בדצמבר 2016.

<דרור גנון: מסתיים החוק הנוכחי.

<דרור גנון: גם את זה אני אסביר.

דב חנין: אתה תסביר.

דב חנין: בכל מקרה, 2016 היא מחר בבוקר.

דב חנין: 2017 היא מחרתיים.

דב חנין: זה תהליך מורכב ומסובך.

דב חנין: יש המון המון ציפיות, גם של הציבור וגם של האנשים שמעורבים בענף אותם אנחנו עדיין לא שמענו אבל מההתרשמות שלי הם לא כל כך יודעים מה קורה, אם קורה, מה מתוכנן, מה לא מתוכנן.

דב חנין: הליך שיתוף הציבור – ואני מדבר גם על הציבור הרחב של המשתמשים וגם על הציבור של נותני השירות – מאוד מאוד מצומצם, אם לומר את זה בשפה עדינה וזה מאוד חבל מכיוון שלאנשים האלה יש המון ידע.

דב חנין: יש ידע שהוא ידע מהשטח, ידע מלמטה ומתוך ניסיוני לפעמים הוא סוג הידע החשוב ביותר.

דב חנין: אם לא משתפים אותם ולא מנהלים אתם את הדיאלוג ואת ההידברות, אנחנו נמצאים באיזשהו פספוס מאוד גדול וזה יהיה חבל.

דב חנין: אחרי שאמרתי את שני הדברים האלה שמטרידים אותנו, אני אשמח לשמוע את התייחסותך גם לדברים הכלליים וגם למצב של ההתנהלות של המשרד בתחום.

<דרור גנון: קודם כל, אני אפתח בזה שכיום יש חוק שמטפל בנושא הזה שתוקפו פג ב-31 בדצמבר 2016.

<דרור גנון: החוק הסדיר ויצר את הרפורמה הקודמת שהתבצעה בענף הזה בשנת 2006.

<דרור גנון: היא התחילה ב-2004, אז נכנסה לתוקף.

<דרור גנון: וכיום היא לא מותאמת למציאות שלנו מבחינה תחבורתית.

<דרור גנון: מאחר שהחוק מסתיים, משרד התחבורה החל בתהליך של בניית רפורמה חדשה.

<דרור גנון: יש ועדה שמונתה על ידי שר התחבורה ומנכ"ל המשרד - אני עומד בראשה - והוועדה הזאת אמורה לסיים את עבודתה עד סוף החודש.

<דרור גנון: אנחנו אמורים להעביר את המלצות הוועדה לשר התחבורה לאישור.

דב חנין: עד סוף חודש אוקטובר?

<דרור גנון: כן.

דב חנין: נפגשתם עם ספקי השירות?

<דרור גנון: ודאי.

<דרור גנון: מספר פעמים.

<דרור גנון: נפגשנו עם גורמים נוספים.

<שמעון דהרי: פעם אחת.

<שמעון דהרי: איך מספר פעמים?

<שמעון דהרי: עם מי נפגשתם?

<קריאה: פעם אחת עם ארבעה נציגים.

<שמעון דהרי: הוא לא יכול לייצג את עצמו?

דב חנין: אנחנו מיד נשמע אתכם.

<שמעון דהרי: דרור, זה לא נכון.

<דרור גנון: תן לי לסיים את דבריי.

<דרור גנון: קודם כל, נפגשנו.

<קריאה: יש גם את צרכני השירות.

<שמעון דהרי: מה זאת אומרת?

דב חנין: חברים, אני יודע שהנושא הזה הוא נושא מאוד מאוד טעון ובצדק הוא טעון אבל בדיוק בשביל זה התכנסנו, כדי שכולנו נוכל לשמוע אחד את השני וגם להשמיע את הטענות ואת הביקורת.

דב חנין: הכול לגיטימי אבל בואו נאפשר לדרור לפחות להציג והוא גם יישאר אתנו כדי לשמוע את ההתייחסויות והטענות.

<דרור גנון: אנחנו פנינו גם לשאר הגורמים בכתב וביקשנו התייחסות וגם נתנו אפשרות למי שרוצה לבוא ולהופיע בעניין הזה.

דב חנין: פרסמתם את זה פומבית?

<דרור גנון: לא פרסמנו.

<דרור גנון: פנינו לכל הגורמים שקיימים בענף שיכולים להיות מושפעים.

<שמעון דהרי: יש הנהלת ארגון.

דב חנין: חברים, אני מבטיח לכם שאני אתן לכם את רשות הדיבור.

דב חנין: באמת, אל תדאגו.

דב חנין: תוכלו להגיד את כל מה שאתם רוצים בצורה מסודרת.

<דרור גנון: לגבי ארגון המוניות, אנחנו פנינו וביקשנו שייבחר ועד שייצג את הארגון כי אנחנו לא יכולים להיפגש עם כל אחד.

<דרור גנון: נבחר ועד, ישבנו עם הוועד של הארגון.

<דרור גנון: נמצא כאן יושב ראש הוועד ואתו ישבנו.

<דרור גנון: ישבנו אתם מספר פעמים והצגנו מספר פעמים גם את העקרונות ואת הכול.

<דרור גנון: מאחר שההמלצות עוד לא אומצו על ידי שר התחבורה, אנחנו עדיין לא יכולים לדבר עליהן.

דב חנין: תהיה טיוטת המלצות.

דב חנין: אני יודע למשל שוועדת ששינסקי עשתה איזושהי טיוטת המלצות ואז היא פרסמה אותן להערות הציבור כדי שיהיה איזשהו סבב נוסף שמאפשר לציבור לבצע שיפורים בדברים האלה.

דב חנין: ציבור, בעלי עניין.

דב חנין: האם אתם שוקלים את האפשרות הזאת?

<דרור גנון: אנחנו נעשה את זה אחרי אישור השר.

<דרור גנון: שוב, אנחנו נלך פרוצדורלית בצורה נכונה.

<דרור גנון: נקבל אישור כללי על הכיוון ועל התהליך ולאחר מכן נפנה לקבל הערות נוספות.

<דרור גנון: זה ברור.

<דרור גנון: אנחנו תמיד עושים את זה.

<דרור גנון: זאת הפרוצדורה.

<דרור גנון: אני מחויב קודם כל לתת את המסקנות שלי למי שמינה אותי.

דב חנין: כן, אבל המסקנות הן מסקנות ביניים.

<דרור גנון: הוועדה ממליצה.

<דרור גנון: היא לא קובעת.

דב חנין: אני בכוונה מתעכב על הפרטים האלה כי יש מה שנקרא מסקנות ביניים או המלצות ביניים שהן סוג של טיוטה.

דב חנין: אני חושב כל מיני דברים, שמעתי את מי ששמעתי, אבל עכשיו אני מפרסם את זה כי שאנשים ידעו פחות או יותר להתייחס בצורה יותר ממוקדת וקונקרטית.

דב חנין: אני חושב שזאת פרוצדורה מאוד יעילה, הדרך בה עבדה ועדת ששינסקי.

דב חנין: אז גם לשר זה מוצג כסוג של המלצות ביניים, הוא כמובן מסתכל על זה אבל הוא עדיין לא נמצא בהליך של אישור עד שבאמת לא שומעים עוד פעם את כל הנוגעים בדבר.

<דרור גנון: יהיו מספר שלבים שגם נשמע נוספים.

<דרור גנון: כל הפרוצדורה הזאת ובכלל התהליך אמור להיות מלווה בחקיקה שתגיע לכנסת, לוועדת שרים לחקיקה, לוועדת הכלכלה וזה יידון בכל המקומות האלה וגם שם יוכלו להעיר הערות ולתקן.

<דרור גנון: בין מה שאתה מתחיל לבין איך שאתה מסיים, יש הבדל גדול.

<דרור גנון: במסגרת הזאת אני מאמין שתהיה גם אפשרות נוספת להביע ולהעיר הערות.

דב חנין: אני אשמח גם שבמסגרת הזאת תתפרסם טיוטה להערות הציבור.

דב חנין: אני יודע שיש ציבור גדול – אני מדבר על אנשים למשל בתל אביב אבל אני בטוח שזה גם במקומות אחרים – שיש להם רעיונות, הצעות, מחשבות, שיפורים וגם כאן יש הרבה ידע מהשטח.

דב חנין: יש איזה שהם קווים ראשוניים שכבר ברורים לכם?

<דרור גנון: כן, אני אדבר עליהם, ברשותך.

<דרור גנון: לגבי הרפורמה, מאחר ואנחנו כבר רואים שהצורך בשיתוף ציבור ותהליך כזה של פרסום, הוא גם לוקח זמן וגם הליך חקיקתי לאחר מכן עם כל המרכיבים שיהיו, אני לא בטוח שנספיק עד סוף 2016 לסיים את התהליך.

<דרור גנון: אנחנו נבחן את זה במהלך 2016 ונראה איך אנחנו מתקדמים.

<דרור גנון: לפי זה נקבע אם תהיה תקנת שעה כזאת שתאריך את המצב הקיים לעוד מספר חודשים עד לכניסה החדשה של הפרוצדורה.

<דרור גנון: בגדול.

<דרור גנון: אני אגע בנקודות בגדול.

<דרור גנון: הרפורמה העתידית אמורה לשדרג באופן משמעותי את רמת השירות של הענף הזה כלפי הנוסעים.

<דרור גנון: החשיבה שלנו כהרגלנו היא לא מנקודת מבט של הענף אלא מנקודת מבט של הנוסע ואיך זה משתלב עם הענף עצמו.

<דרור גנון: הרעיון הוא לייצר מצב שבו התאגידים שייגשו להליכים כאלה ואחרים להפעלת הקווים יהיו רווחיים, זאת אומרת שהפעילות תהיה רווחית ולא תהיה הפסדית, וזה אחד המרכיבים היום שמאפיינים את הענף.

<דרור גנון: מבחינת רמת השירות, אנחנו רוצים לקבוע תנאים וכללים של עמידה ברמת שירות גבוהה יותר עם אמינות גבוהה יותר, צוות עובדים שילווה את המערכת הזאת וידע לתת את המענה גם לפניות ציבור וגם למציאות תפעולית.

<דרור גנון: מבחינה טכנולוגית אנחנו מתכוונים להכניס את כל הטכנולוגיות הידועות היום בתחבורה ציבורית שמלוות את התהליכים, אם זה ניהול צי או GPS שמציין מיקום בעזרתו גם נוכל לתת מידע לציבור גם לגבי מיקומי המוניות, אם זה נושא של רב-קו, כל הנושא של כרטוס חכם שיתלווה גם הוא וגם אפשרות של בקרה ומעקב לגבי אופי ואיכות השירות ברמה של דיווח.

<דרור גנון: בק אופיס שינהל את כל הנושא של הסליקה שלהם, זמינות השירות, ימי זמינות, זאת אומרת, אופי הפעילות מבחינת ימים ולא נגביל בעניין הזה וגודל התאגיד, כמות המוניות שתהיה כלכלית מבחינת השירות.

<דרור גנון: התפיסה התפעולית נמצאת עכשיו בשלבים סופיים של קביעה, איך ייראו הקווים.

<דרור גנון: עוד לא נכנסנו לתכנון הקווים, אנחנו עדיין בשלב של האפיון של הפרמטרים ואופי השירות, באיזה מפלסי שירות הוא יתאים יותר, באיזה מקומות יהיו לו יתרונות ובאיזה מקומות לא.

<דרור גנון: בעבר התבצע סקר בעניין הזה, ביצענו סקר רוחבי במסגרתו גם קיבלנו קצת נתונים לגבי דעת הציבור בעניין הזה, איך הוא רואה את השירות.

<דרור גנון: מבחינת הכלי, אנחנו כנראה מתכוונים להשאיר את אותו כלי.

<דרור גנון: לגבי סובסידיות, נושא שעלה קודם, בשלב הזה אנחנו לא נכנסים להליכי סובסידיה כי בשלב הזה אנחנו לא נמצאים שם.

<דרור גנון: אנחנו עדיין חושבים שהיכולת של השוק הזה לתפקד ולפעול היא יכולת שכל העניין הוא שזה שוק חופשי שמתחרה על נוסעים, שנותן מפלס שירות, כי ברגע שאתה מייצר אותו או בונה אותו על פי קבלת הכנסה של קילומטר, הוא מאבד את האינטרס למשוך נוסעים.

<דרור גנון: אני מעריך שבמסגרת ההמלצות אנחנו כן נשאיר פתח לעניין הזה לגבי ההמשך.

<דרור גנון: את ההמלצות שלנו נגיש, אני מקווה, בסוף החודש הזה.

<דרור גנון: ייקבע דיון במשרד, הנושא יוצג ונמשיך הלאה עם ההערות שיהיו, נוציא דוח נוסף, נפרסם אותו לציבור בצורה ברורה ואם יידרש גם נוציא קול קורא, זאת אומרת, נוציא את זה בצורה של פנו אלינו אם יש לכם הצעות או רעיונות.

<דרור גנון: אין שום בעיה עם זה.

<דרור גנון: לאחר מכן, במקביל לזה, אנחנו נתחיל את ההליך החקיקתי שהוא לא פשוט והוא ארוך לגבי כל העניין הזה.

דב חנין: הליך החקיקתי אצלנו יהיה מאוד קצר.

<דרור גנון: אני מקווה.

<דרור גנון: גם בפעם הקודמת הלכנו על אותו כיוון וזה לקח לא מעט זמן.

דב חנין: היום יש את ועדת המשנה ואנחנו נעבוד ביעילות.

<דרור גנון: אני מקווה.

דב חנין: בשעות הלילה.

דב חנין: לא בשעות הבוקר.

<דרור גנון: במקביל אנחנו גם נכין את ההליכים התחרותיים של ההתמודדות על הקווים האלה.

<דרור גנון: משרד המשפטים נתן לנו הנחיה ברורה שכל ההליך צריך להיות תחרותי.

דב חנין: את העובדה הזאת אני לא מצליח להבין עד הסוף.

דב חנין: העמדה של משרד התחבורה היא ששירות המוניות בישראל הוא חלק משלים של מערך התחבורה הציבורית?

דב חנין: זאת העמדה?

<דרור גנון: במקומות מסוימים הוא יהיה יותר דומיננטי ואפילו יכול להיות חלק כמעט עיקרי ובמקומות מסוימים הוא יהיה משלים.

<דרור גנון: במקומות שיש לך היררכיה של שירות של רכבת קלה או רכבת אחרת עם רמת שירות גבוהה, עם קווי ציר וכן הלאה, היתרון הוא קטן ביחס לרמת השירות הכבדה שניתנת.

<דרור גנון: במקומות אחרים שאין כמויות נוסעים שמאפשרות מתן שירות טוב, שם הם יכולים להיות גם החלק העיקרי ולחיות בצורה טובה יותר.

דב חנין: מבחינתי הוויכוח הוא לא בין עיקרי לבין משלים אלא הוויכוח הוא בין משלים לבין מתחרה.

דב חנין: אם אנחנו מדברים על משהו משלים, יכול להיות שיש מקומות במדינת ישראל, פריפריה, שכונות, בהם עדיף שתגיע מונית שירות, עשר מוניות שירות יגיעו ביום מאשר יגיע אוטובוס אחד בשעה 11:00 בבוקר ואף אחד לא יעלה עליו.

דב חנין: באותו מקום, באותו קיבוץ בגליל, זה השירות העיקרי או אולי אפילו הבלעדי, אבל מבחינה מערכתית, הוא חלק משלים למערך התחבורה הציבורית.

דב חנין: זאת תפיסה את של מוניות השירות.

דב חנין: משלים.

דב חנין: תפיסה שנייה של מוניות השירות היא שזה מתחרה.

דב חנין: יש קו אחד, קו הרכבת תל אביב-חיפה ויתחרו גם הרכבות, גם האוטובוסים וגם מוניות השירות.

דב חנין: זאת תפיסה אחרת.

דב חנין: איפה אתם נמצאים?

<דרור גנון: הוא גם מתחרה וגם משלים, ואני אסביר.

<דרור גנון: בקווים הבין עירוניים היא מתחרה בפעילות הבין עירונית.

<דרור גנון: בקווים של ירושלים-תל אביב, יש גם קווי תחבורה ציבורית, גם רכבת, ויש גם מוניות שירות ובסופו של יום כולם מתחרים על אותו נוסע עם רמת שירות כזאת או אחרת.

דב חנין: ברמה המערכתית התפיסה של מתחרה, אני יודע שהיא מאוד מאוד מתאימה לאידיאולוגיות השוק החופשי, אבל מבחינת מערכת התחבורה הציבורית היא לא תפיסה יעילה.

דב חנין: אני תמיד זוכר את הביקור שלי בתורכיה לפני הרבה שנים, עת הגעתי לתחנה המרכזית באנטליה והיו שם עשר חברות תחבורה ציבורית שהציעו אוטובוס מאנטליה לאיסטנבול ולא היו שום אוטובוסים למקומות אחרים, אבל כיוון שהקו לאיסטנבול הוא קו רווחי, כולם נסעו לאיסטנבול.

דב חנין: כיוון שבאופן ממוצע מסתבר שרוב האנשים רוצים לנסוע בסביבות הצהרים, כל האוטובוסים יצאו בצהרים.

דב חנין: עמדו המון אוטובוסים, התחרו ביניהם על נסיעה לאיסטנבול בשעה 11:00 בצהרים וזהו.

דב חנין: זאת תפיסה בעייתית.

<דרור גנון: זאת לא התפיסה.

<דרור גנון: קודם כל אמרתי קודם, יש רישיון והם מחויבים למסלול, הם מחויבים לכמות נסיע בשעה, הם מחויבים גם לעצירה במידה ויש בתחנות ביניים שיהיו, מה שנקרא אצלנו, ברזל ברישיון, הם מחויבים לפעול במסגרת שעות מסוימות במהלך היום, זאת אומרת משעה עד שעה, הם מחויבים להפעיל את כמות המוניות, הם יעברו בקרה ופיקוח.

<דרור גנון: זאת אומרת, זה לא שוק חופשי כמו שאתה מתאר שבו אתה נותן קו ואתה אומר להם תרוויחו אך ורק מהכנסה ותעבדו היכן שטוב לכם.

<דרור גנון: זה לא המקרה.

<דרור גנון: אנחנו מדברים על שילוב.

דב חנין: אם אנחנו רוצים שהדבר הזה באמת יהיה משלים, אנחנו חייבים להכניס איזשהו סוג של סבסוד כי אחרת אתה בעצם מכריח את ענף מוניות השירות ללכת על המקומות בהם יש רווח ואז הם יתחרו ככל יכולתם מול גורמים אחרים על המקומות בהם יש רווח.

דב חנין: הם לא ייסעו לקיבוץ בגליל המערבי אף פעם כי אני מניח שאין שם המון רווחים.

דב חנין: אני מניח, כל עוד אנשים לא יתרגלו לנסוע במוניות שירות אלה.

דב חנין: אם התפיסה היא תפיסה של משהו שהוא משלים למערכת התחבורה הציבורית, אתה חייב להכניס איזשהו סוג של סבסוד.

<דרור גנון: כדי שזה לא יקרה, אנחנו יוצרים מודל כלכלי לכל קו וקו.

<דרור גנון: זאת אומרת, אנחנו נפעיל אשכול קווים במקומות מסוימים שיבחן את הכלכליות של ההפעלה הזאת מראש.

<דרור גנון: זאת אומרת, אנחנו כבר בנינו מודל כלכלי, בחנו את העלויות המתלוות להפעלה, בחנו את היכולת או את הפוטנציאל של הרווחיות של התהליך וההכנסה.

<דרור גנון: לפי זה נוציא מכרזים.

דב חנין: זאת נקודה שיש עליה ויכוח מאוד קשה כי אני יכול להגיד לך מראש שהקיבוצים שאני מכיר, ואני מכיר קיבוצים ומגיע ללא מעט קיבוצים, בכל הקיבוצים האלה אף קו לא יהיה רווחי לפחות בשנים הראשונות.

דב חנין: אם זאת התפיסה, אתה אומר לכל חברי הקיבוצים והמושבים האלה בפריפריה: חבר'ה, תישארו עם הרכב הפרטי שלכם.

דב חנין: זה מה שאתה אומר להם.

דב חנין: אין שם דרך שזה יהיה רווחי.

<דרור גנון: קודם כל, יש פתרונות אחרים לחברי הקיבוצים.

<דרור גנון: אנחנו התחלנו ליישם אותם.

<דרור גנון: עשינו את זה במשגב, נעשה את זה במקומות אחרים.

<דרור גנון: יש שירות בקריאה.

<דרור גנון: לא כל העולם אמור להיות במונית בכלל.

<דרור גנון: יש שירות בקריאה שזאת הזמנה, זאת כאילו תחבורה ציבורית שיש לה נסיעות קבועות אבל אתה גם יכול להזמין את הנסיעה בזה שאתה מצטרף לנסיעה מראש.

<יהודה בר אור: אבל אנחנו מתנגדים לזה.

<יהודה בר אור: למה אתה לא מנצל את המוניות?

<יהודה בר אור: מה זה הדבר הזה שכל הזמן אתה מנסה להתחמק ולא להשתמש בנו?

דב חנין: בלי קריאות ביניים.

<יהודה בר אור: אדוני היושב ראש, הוא מנחה את הדברים לכיוון שבכלל לא מוסכם אתו.

דב חנין: אתה תוכל להגיד את דבריך.

דב חנין: אני מבטיח לך.

<דרור גנון: יש פתרונות נוספים למרכיבים האלה.

<דרור גנון: הכוונה היא כן לייצר מפלס שירות שייתן מצד אחד רמת שירות גבוהה לנוסע, שזה מה שאנחנו רוצים, בסך הכול יש שביעות רצון מאוד גבוהה מהמשתמשים במוניות שירות, לנוסעים שמשתמשים, ומצד שני אנחנו נייצר את הקווים האלה ואת אופי הפעילות שלהם במקומות שגם תהיה כלכליות ורווחיות לאותם קווים.

<דרור גנון: ברור שבשעות שפחות יהיה כלכלי להם וגם יהיו פחות ביקושים, אני מעריך שיהיו פחות נסיעות אבל זה טבעי.

<דרור גנון: כך זה בכלל בתחבורה הציבורית, גם בתחבורה הציבורית המסובסדת.

<דרור גנון: יש עניין של תקופות יום, יש עניין של ביקושים.

דב חנין: אבל אם אנחנו רוצים שבן אדם יוכל לנסוע בתחבורה ציבורית בלילה ואין אוטובוסים בלילה, גם במוניות שירות כנראה לא יהיו בלילה המוני אנשים, אבל אנחנו רוצים שיהיה שירות כזה, אנחנו רוצים שבני הנוער שלנו שמגיעים למקומות בילוי, תהיה להם תחבורה ציבורית, אתה צריך לסבסד כי אחרת אתה אומר להם שאם זה רווחי, תהיו, ואם זה לא רווחי, אל תהיו ואז בסדר, יהיו תאונות דרכים, ימותו אנשים.

דב חנין: למשרד קוראים משרד התחבורה והבטיחות בדרכים אבל מה לעשות, הרווחים מעל הכול.

<דרור גנון: בנושא של הסובסידיות ובכלל כל הנושא של המבנה הזה של הכלכליות כרגע נמצא בעבודה.

<דרור גנון: אנחנו בנינו מה שבנינו, משאירים שם פתח ובהמשך אנחנו נדון שוב.

<דרור גנון: אנחנו כרגע רוצים לקדם את התהליך ולהביא אותו למצב שבסוף שנה הבאה אנחנו נהיה במקום הנכון.

<דרור גנון: להתחיל עכשיו להיכנס להליך כזה, מי כמוך יודע מה המשמעויות, אלה תקציבי מדינה, זה עולם ומלואו.

דב חנין: זה כסף קטן.

דב חנין: אתמול דיברנו על תקציב משרד התחבורה ואני לא יודע אם היית כאן, אבל יש מיליארדים שמתרוצצים מדבר לדבר.

דב חנין: כאן אנחנו מדברים על גרושים עם כל הכספים האלה שהחבר'ה האלה, אם הם יקבלו סובסידיות, להם זה עולם ומלואו אבל לתקציב המדינה אלה גרושים.

<דרור גנון: את הנושא זה אני אשאיר את ההתייחסות למשרד האוצר.

<דרור גנון: מבחינה תפעולית, שזה עיקר העניין שלנו, אנחנו רוצים לשמר את המציאות הקיימת היום ולשדרג אותה כך שנוכל לשפר את השירות לנוסע ולתת לו זמינות גבוהה יותר, לפתוח קווים נוספים, לתת גם לקווים האלה עוד תכונות ויתרונות שקיימים היום בתחבורה הציבורית הכללית, טכנולוגיות, מידע ורמת שירות, וכך להביא את מפלס השירות הזה לרמה הרבה יותר גבוהה והרבה יותר כלכלית.

דב חנין: תודה רבה.

<דרור גנון: נמצא כאן יוסי שמוביל את נושא המוניות אצלנו באגף ואחראי על התחום הזה.

<דרור גנון: אני פשוט צריך לנסוע לבאר שבע.

דב חנין: אנחנו ניתן גם לו לדבר.

דב חנין: אני מבין שיש לך סיור ואנחנו נעביר אליך את ההתייחסויות המסודרות ל הוועדה ובמידת הצורך נבקש גם את התייחסותך.

דב חנין: אנחנו עדיין ברשויות ציבוריות ממלכתיות.

דב חנין: נמצאת אתנו סגנית ראש עיריית תל אביב, מיטל להבי, שמגיעה לדיון הזה לא רק כסגנית ראש עיר שמלווה את הנושא הזה בתל אביב אלא מתוך הניסיון של העבודה והידע שרכשת בתל אביב, אני חושב שאת יכולה לתרום לא רק במעגל התל אביב אלא במעגל ההתייחסות המערכתית של הנושא הזה של מוניות השירות.

<מיטל להבי: תודה על רשות הדיבור.

<מיטל להבי: אני מתנצלת מראש שאני לא אהיה ממש עד סוף הדיון כי יש לי פגישה בתל אביב שהזזתי אותה כדי להגיע לכאן.

<מיטל להבי: אני חושבת שהדיון היום מתעסק באחד הנושאים הכי חשובים לתחבורה הציבורית.

<מיטל להבי: כל מי שמכיר את הצרכים בשעות הלילה, להגיע לבית חולים בשבתות, יודע שהשירות היחידי שעובד ונותן את השירות 24/7, גם לצרכים חיוניים ולבני הנוער כמו שאמרת ומנתק קצת את התלות ברכב פרטי, אלה מוניות השירות.

<מיטל להבי: בתל אביב הנושא הזה הוא בעל משמעות מאוד גדול במרכז העיר ורואים את ההיקף של השירות ואת המשמעות שלו לחיים.

<מיטל להבי: אני בטוחה שבכל עיר כמהים לשירות הזה ורוצים אותו ולא רק בפריסה במרכז העיר אלא בכל העיר.

<מיטל להבי: אנחנו כעירייה פנינו למשרד התחבורה.

<מיטל להבי: בתקופתי, מיד חודש אחרי שהתמניתי, יצא מכתב ראשון כאשר לאורך התקופה הוצאתי שלושה מכתבים והאחרון שבהם מתבסס על תקנה שמחייבת את משרד התחבורה לספק תחבורה בימי מנוחה גם לבית החולים, גם לישובים שתושביהם אינם יהודים - נניח ליפו צריכה להיות תחבורה - או לכל כיוון שהוא חיוני.

<מיטל להבי: כל התשובות שקיבלתי, אם קיבלתי תשובות לדבר הזה, נאמר בהן שעוד מעט תהיה רפורמה, אבל אני אקריא תשובה שקיבלתי ממאיר חן שאמרה: "בראייה כוללת של התחבורה הציבורית, למוניות השירות יש ערך מוסף כמענה משלים לתחבורה הציבורית במיוחד בנקודות ייחודיות, פרויקטים ייעודים, סופי שבוע, מרכזי בריאות, אזורי תעסוקה ועוד".

<מיטל להבי: עוד נאמר לי: "שילוב קווים קיימים להגעה לבתי חולים וולפסון, אסותא, איכילוב, הנושא ייבחן פרטנית ויוצגו פתרונות אפשריים למנהל הרשות על ידי ממונה ההיסעים והמוניות והוא תיאום עם עיריית תל אביב.

<מיטל להבי: התשובה תינתן עד לחודש יוני".

<מיטל להבי: זה היה במאי 2015.

דב חנין: יוני 2015?

<מיטל להבי: כן.

<מיטל להבי: לא קיבלנו כמובן תשובה פרטנית לכל המכתבים האלה.

<מיטל להבי: ניתנו תשובות כלליות.

<מיטל להבי: באופן כללי, כל פעם שאני מנסה לברר מה קורה עם הרפורמה, אומרים לי שיושבים על המדוכה.

<מיטל להבי: המילה מדוכה כמעט מבעירה אצלי מדורה מרוב תסכול.

<מיטל להבי: באמת.

דב חנין: אני מתנצל על שאני עוצר אותך לשנייה.

דב חנין: התשובה שאת קיבלת בכתב אומרת בדיקה פרטנית.

<מיטל להבי: נכון.

דב חנין: עם כל הכבוד לרפורמה שאתם מקדמים אותה, ואנחנו מקווים שבאמת תהיה בסוף 2016 ולא בשנת 2525, התשובה חייבת להיות פרטנית.

דב חנין: זאת אומרת, החובה שלכם בחוק - ואני מבקש שהדברים האלה יועברו גם למר גנון וגם למר חן מטעם הוועדה - היא לא איזושהי המלצה אבסטרקטית.

דב חנין: אם יש לכם חובה לייצר מערכת שתאפשר למשל שירות כזה או אחר לבית חולים, וגברת להבי הזכירה שמות של כמה בתי חולים, זאת חובה שלכם בחוק.

<מיטל להבי: אסותא, איכילוב, וולפסון.

דב חנין: זאת חובה שלכם בחוק.

דב חנין: אתם פשוט במצב של עבריינות כרגע בעצם העובדה שאתם לא עושים את זה, בלי קשר לדברים אחרים שעליהם אפשר להתווכח.

דב חנין: החוק קובע ואתם צריכים לבצע.

דב חנין: אתם צריכים לייצר פתרון לדבר הזה באופן פרטני.

דב חנין: זה מבחינתנו לגמרי לא קשור לרפורמה.

דב חנין: גברת להבי, היום למשל ביפו, בשכונה הערבית, מה קורה?

<מיטל להבי: אני אומר לך מה נאמר לי על יפו.

<מיטל להבי: ליפו יש קו שכבר ב-2013 חזו מוניות השירות את האינתיפאדה או צפו אותה וכששאלתי למה הקו לא מופעל, תשמע את התשובה: הנהגים שלנו הותקפו פיזית ומילולית, שמשות של מספר מוניות נופצו, בזמן חניית המוניות לרגע קצר בוצעה חבלה בגלגלי המוניות, איומים מוחשיים על נהגי מוניות מצד סוחרי סמים ואנשים נוספים בעלי עבר מפוקפק.

<מיטל להבי: זה נכתב לי ביולי 2013 על ידי ארגון המוניות למה הם לא נותנים שירות ביפו.

<מיטל להבי: אם אני אקריא את המכתב הזה, אתם תתחלחלו.

<מיטל להבי: אתם פשוט תתחלחלו.

<מיטל להבי: אני מדברת על 2013.

דב חנין: הקו הזה הוא קו מאושר?

<מיטל להבי: הוא קו מאושר וזה מראה לך שכשיש קו לא רווחי, הוא לא מופעל משיקולים כלכליים.

<מיטל להבי: השיקולים של חברת מוניות שאינה מסובסדת על ידי מדינת ישראל, לגיטימי שיהיו כלכליים.

דב חנין: אני רוצה לשאול שאלה קונקרטית רק כדי להבין.

דב חנין: הקו הזה שאת מדברת עליו הוא קו שמגיע עד בת ים או עד איפה הוא מגיע?

<מיטל להבי: הוא גם שמגיע לתוך יפו, לאמצע יפו, לא עד בת ים אבל הוא קו שנקבע.

דב חנין: יכול להיות שאם הוא יוארך עד בת ים, הוא כן יהיה רווחי.

<מיטל להבי: אני גם חושבת שביפו הוא יכול להיות רווחי, אבל אם מפעילים קו שבוע או שבועיים ואין להם אוויר לייצר שינוי התנהגותי ולייצר מה שנקרא קהל לקוחות נאמן, אז כמובן שהקו לא יהיה רווחי.

<מיטל להבי: כל שירות חדש וכל קו חדש צריך זמן של הטמעה.

<מיטל להבי: ברגע שהאנשים האלה עובדים על הקצה מבחינה כלכלית והרי הם עצמאים כשהם מתוערפים, הם כמו סייעות כאלה, בעיני זה ענף שמתפרנס בקושי וכשהם צריכים להפעיל קו שהוא לא רווחי, זה לא שווה להם.

<מיטל להבי: הם מעדיפים לנסוע לרמת אביב.

<מיטל להבי: הרי הקצה השני של הקו הזה הוא ברמת אביב ואם ברמת אביב יש יותר נוער בעלי אמצעים ויש הרגלי העברת מידע יותר בהירים, יותר שווה להם לספק את השירות ברמת אביב.

<מיטל להבי: אני אומר מניסיוני האישי.

<מיטל להבי: גם ברמת אביב, רמת השירות מאוד ירודה.

<מיטל להבי: ניסיתי להבין למה.

<מיטל להבי: היה איזה ערב ביום שישי שאני החלטתי שיסיעו אותי עד רמת אביב ואני אקח קו.

<מיטל להבי: אני חיכיתי ארבע וארבע מוניות עברו והן היו מלאות ולכן לא עצרו לי.

<מיטל להבי: בסוף, כשעצרו לי, אני אספר לכם שלאורך הקו גם עצרו לנוער והושיבו אותו על הרצפה כי התחננו בני הנוער בדרך שייתנו להם לעלות.

<מיטל להבי: אני לא רציתי לומר על זה מילה כי כל הכבוד לנהג השירות שאסף את הנוער בדרך ולא השאיר אותם ברחוב.

<מיטל להבי: אין מספיק מוניות.

<מיטל להבי: הם עובדים תחת מכסה מוגבלת.

<מיטל להבי: כל קו 4 הזה עובד עם 79 מוניות, כל קו 16 עובד עם 39 מוניות ועם הכמות הזאת אסור להם לקחת מוניות לא פעילות מקווים אחרים ולהפעיל יותר שירות.

דב חנין: למה?

<מיטל להבי: הם צריכים לעבוד עם המכסה שלהם.

דב חנין: למה אסור להם לקחת מקווים אחרים?

<מיטל להבי: הם עובדים במכסת מוניות לקו.

דב חנין: למה אי אפשר להעביר ולנייד מקו 5 לקו 4?

<יוסי ניזרי: החוק הנוכחי לא מאפשר להגדיל את מספר המוניות.

דב חנין: הכדור אצלנו ואנחנו צריכים לשנות את החוק?

<יוסי ניזרי: את החוק, כן.

דב חנין: אני מבקש להעביר לייעוץ המשפטי.

<מיטל להבי: לא רק זה, אם מישהו מעז להעביר מקו לקו, הוא נקנס ב-1,500 שקלים.

דב חנין: אנחנו רוצים לשנות את החוק בעניין הזה כדי לאפשר באופן מידי, בלי קשר לרפורמה, ניוד מוניות מקו לקו.

דב חנין: מה שקורה עכשיו, זה פשוט חסר הגיון.

דב חנין: אם רוצים שזה יהיה רווחי, תנו להם להתנהל בצורה כלכלית.

<מיטל להבי: אני לא רוצה לפגוע באף אחד אבל אני רוצה לומר שאני מתחננת כבר שנתיים שייתנו לי קווים לבית חולים.

<מיטל להבי: בינתיים משרד התחבורה מאשר קווים שבא לו לאשר.

<מיטל להבי: זאת אומרת, אם מישהו יודע להגיע למשרד התחבורה, משרד התחבורה נותן לו קו שאני לא ביקשתי, שלא התייעצו אתי, שלא שאלו אם צריך אותו או לא צריך אותו.

<מיטל להבי: אני לא רוצה לפגוע באף אחד, באמת, אבל אני חושבת שצורת העבודה שבה פרטנית מפעיל קו ניגש וכן מקבל או לא מקבל, בלי התייעצות עם הרשות המקומית, בלי מענה לצרכים של הרשות ובלי מענה לצרכים הראשונים שהם צריכים לתת לנו כחוק, זה לא תקין.

<מיטל להבי: אני הייתי אומרת שזה עובד על רמת קשרים אישיים, הדרך בה מקבלים קווים.

<קריאה: כל הזמן מדברים על זה.

דב חנין: בנושא הזה אנחנו נרצה, גברתי מנהלת הוועדה.

דב חנין: לקבל התייחסות כתובה של משרד התחבורה לכל נושא אספקת שירות תחבורה ציבורית, במיוחד בימי מנוחה, לבתי חולים בארץ.

דב חנין: זאת לא רק שאלה תל אביבית.

דב חנין: כמובן זאת שאלה תל אביבית בגוש דן אבל לא רק.

דב חנין: זאת חובה שהיא חובה ארצית וצריך לאפשר לאנשים, גם אם אין להם הרבה כסף, לנסוע לבית חולים ולבקר, גם אם אין להם רכב פרטי.

דב חנין: זאת פשוט חובה בסיסית מאוד והיא גם קיימת בחוק.

<מיטל להבי: אני רוצה לתאר לכם את המצב.

<מיטל להבי: במקום שיש קו והוא מתפקד, זה בדרך כלל היכן שיש קו אוטובוס רווחי.

<מיטל להבי: כולם רוצים לעבוד בקווים הרווחיים.

<מיטל להבי: מה שמתרחש במפלס הרחוב, זה הקרב על הדרך.

<מיטל להבי: תסתכלו מה קורה באלנבי, תסתכלו מה קורה ליד תחנת ההגנה - מוניות השירות נלחמות עם האוטובוסים אפילו ברמה שאם רוצים לתת עדיפות לאוטובוסים, יוצרים גדר בין מוניות השירות לאוטובוסים שלא מאפשרת עבירות להולכי רגל כדי לתמוך בקרב באחד הצדדים.

<מיטל להבי: אני באה למשרד התחבורה ואומרת לו, הרי כולנו רוצים מוניות שירות, אנחנו רוצים אותן כשירות משלים לאוטובוסים, אנחנו לא רוצים קרבות רחוב בין מוניות שירות לאוטובוסים כי זה מסכן את חיי הולכי הרגל ואת חיי הנוסעים.

<מיטל להבי: לכן דיברתי אפילו עם דן, שאלתי אותם מה דעתם שיהיה קו 25 משלים בשעות הלילה ובשבתות.

<מיטל להבי: אמרו לי דן בהגינותם, אנחנו לא רוצים לעבוד בסופי שבוע, אם ייתנו רישיון לאיזשהו קו שירות של מוניות, אנחנו נתמוך ואפילו ניתן להם פרסום אצלנו באוטובוסים בתנאי שהם לא יעבדו בשעות שאנחנו עובדים.

<מיטל להבי: מצוין.

<מיטל להבי: הלכתי למשרד התחבורה ואמרתי להם, תקשיבו, בואו נעשה קווים שעובדים כקווים משלימים לאוטובוסים ותנו להם בשעות הבוקר לעבוד בהיסעים, שיסיעו ילדים לבית ספר.

<מיטל להבי: יש לי המון אזורי תעסוקה שצריכים הסעות במיוחד עכשיו בתקופת בניית הרכבתה קלה.

<מיטל להבי: אמרו לי, לא.

<שלמה בורה: לשם כך יש את חברות ההסעה.

<מיטל להבי: בדיוק.

<מיטל להבי: אמרו לי שיש סקציה אחרת שנקראת מוניות היסעים.

<מיטל להבי: למוניות היסעים אסור להיות מוניות שירות ולמוניות שירות אסור להיות מוניות היסעים.

<מיטל להבי: לכן קרבות הרחוב בין האוטובוסים למוניות השירות ימשיכו וכל תעשייה מתנהלת בנפרד.

<מיטל להבי: אני לא מבינה את ההיגיון הזה של הפרדה בין ענפים.

<מיטל להבי: אני חושבת שמונית שירות שנותנת שירות בשעות הלילה ובשבתות לבתי חולים, יכולה בשעות הבוקר לעבוד ולהוביל הסעות מהרכבת לרמת החייל, אבל אסור להם.

<מיטל להבי: אם הם יעשו את זה, הם ייקנסו.

<מיטל להבי: בחלוקת העבודה יש משהו שלא מאפשר להם להתפרנס ממשהו אחר חוץ מהנסיעות בקו שלהם, במכסה של המוניות שהם קיבלו וכולי.

<מיטל להבי: אני חושבת שזה גורם לקרב בין אוטובוסים למוניות השירות.

<מיטל להבי: שאלת כאן מה יתועדף, אני אומרת לך שמה שקורה בתל אביב ברחוב אלנבי, מה שקורה ליד תחנת ההגנה, אלה קרבות רחוב.

<מיטל להבי: זה לגבי הנושא של הקווים.

<שלמה בורה: את גורמת לזה שלא יהיה סדר ברכבת ההגנה.

<שלמה בורה: את גורמת לזה שאין לי אישור להציב שם עמוד.

<שלמה בורה: את גורמת לזה.

<שלמה בורה: אל תתייפייפי כאן.

דב חנין: חברים, כל אחד ידבר בתורו.

דב חנין: אדוני, עוד התפרצות אחת ולא תהיה לי ברירה אלא להוציא אותך.

דב חנין: אתה תוכל לדבר בזמנך.

<מיטל להבי: אני חושבת שצריך לחשוב על כל נושא קרבות הרחוב ועל מה קורה בקווים לא רווחים כמו שאתה ציינת, מסלולים שמשלבים קווים רווחיים ולא רווחיים או שייתנו להם לעסוק בעוד משהו.

<מיטל להבי: כאשר דיברו על שירות בקריאה, אלה למעשה מוניות שיתופיות.

<מיטל להבי: יכול להיות שחלק מהפתרון לקווים לא רווחיים או לאזורים מסוימים צריך להיות מוניות שירות שיתופיות.

<בן בדרי: מה זה מוניות שירות שיתופיות?

<מיטל להבי: זאת אומרת, מונית שירות עם רישיון, אם לא רווחי לו לעבוד הרבה באזור יפו כי הקו הוא לא רווחי, שיעבוד לפי קריאה.

<מיטל להבי: דרור גנון קרא לזה לפי קריאה ואני קוראת לזה בשפה השוטה, מונית שיתופית.

<מיטל להבי: לפי קריאה, זה שיתופי, קוראים לו, תבוא, תיקח את זה מרחוב יפו, את ההוא מרחוב יפת ואת הוא משדרות ירושלים.

<יוסי ניזרי: הוא דיבר על מוניות ספיישל.

<יוסי ניזרי: לא על שירות.

<מיטל להבי: הבנתי.

<מיטל להבי: תמצאו פתרון בבקשה, איזה שאתם רוצים, לאזורים שהם פחות רווחיים וצריכים לקבל שירות כדי שכולם יוכלו להגיע לבית החולים.

<מיטל להבי: הדבר הנוסף שאני רוצה לומר.

<מיטל להבי: הזכרת את הנוער בתל אביב.

<מיטל להבי: הבת שלי יכולה לצלצל אלי ב-1:00 בלילה ולהגיד לי שהמונית הרביעית עברה כאן ולא אספה אותה.

<מיטל להבי: אז אני יוצאת לאסוף אותה.

<מיטל להבי: זה מפני שהילדים לא יודעים או מי שעומד ומחכה למונית לא יודע שהמונית בדרך או לא בדרך וגם המונית לא יודעת שמחכים לה עשרה אנשים או שני אנשים בדרך.

<מיטל להבי: זאת אומרת, הם מודיעים אחד לשני שיוציאו עוד מונית לדרך אבל זה לא ממש ידוע.

<מיטל להבי: אני חושבת שהגיע הזמן לקדמה.

<מיטל להבי: אתמול היה כאן דיון על טכנולוגיות בתחבורה והגיע הזמן שגם למוניות השירות תהיה אפליקציה מאוד מסודרת שתודיע היכן הם נמצאים על הציר, מתי הם מגיעים, שהלקוח ידע שיש מונית בדרך.

<מיטל להבי: אמרנו שזה במיוחד בשבתות ובלילה לא נעים להמתין בלילה במקום בו אין תחנה ולא תמיד יש תאורה.

<מיטל להבי: שידעו מתי יש מונית שירות וגם שמונית השירות תדע שמחכים לה עוד עשרה אנשים בדרך.

<מיטל להבי: תהיה איזו אפליקציה של זמינות או מעין ג'ט טקסי או מה שזה לא יהיה.

<מיטל להבי: כרגע אין שום מושג על מה שקורה.

<מיטל להבי: עוד דבר.

<מיטל להבי: והיה ומונית שירות היא שירות משלים, עכשיו נתנו לקו 5 להגיע לרכבת כדי להסיע נוסעים מהרכבת, כשנוסע עולה על אוטובוס, יש את הכרטיס המשולב בין רכבת לרב-קו.

<מיטל להבי: אין שום הצדקה שמאפשרת שיתוף נסיעות.

<מיטל להבי: אנחנו מדברים על שילוביות.

<מיטל להבי: יש סקציה שלמה ברכבת, יש סקציה שלמה במשרד התחבורה שמדברת על שילוב בין אמצעי תחבורה.

<מיטל להבי: אמצעי התחבורה שנקרא מוניות שירות חי לבד.

<מיטל להבי: הוא לא נמצא במערכת המשולבת.

<מיטל להבי: אני ראיתי סיכומים בהם התחייבו למוניות השירות לשלב אותן ברב-קו כבר לפני שנים.

<אברהם פריד: מ-2007.

<מיטל להבי: מ-2007.

<מיטל להבי: מה קורה עם הדבר הזה?

<מיטל להבי: אני ראיתי גם 2009 וראיתי הרב סיכומים.

<מיטל להבי: מדברים אתם, אומרים להם.

<מיטל להבי: אותי לא מעניין אותי, סליחה, אתם.

<מיטל להבי: מעניין אותי האזרח.

<מיטל להבי: אזרח עלה על רכבת או עלה על אוטובוס, ירד מהאוטובוס ורוצה לעלות על מונית שירות.

<מיטל להבי: הרי אנחנו רוצים מערכות שתי וערב.

<מיטל להבי: אנחנו לא רוצים עשרות כלי תחבורה ציבורית שייסעו על אותו נתיב.

<מיטל להבי: אנחנו רוצים שאדם יהיה מסוגל לרדת מכלי תחבורה אחד ולעלות על כלי תחבורה שני.

<מיטל להבי: בהינתן שאין מסלקה משותפת, שאין אמצעי תשלום אחד, זה לא יתאפשר מפני שאנשים לא יוכלו.

<מיטל להבי: אנחנו מדברים על אוכלוסייה חלשה.

<מיטל להבי: אלה שלא חלשים, יעלו על מונית רגילה.

<מיטל להבי: אלה שלא חלשים, יש להם רכב.

<מיטל להבי: אלה שלא חלשים, ייקחו קאר שרינג, מוטו שרינג, טלופן.

<מיטל להבי: האוכלוסייה החלשה צריכה את האפשרות להתנייד בין אמצעי תחבורה ציבוריים שונים וזה לא ניתן היום כי אתם, מוניות השירות, לא חלק מהמסלקה.

<מיטל להבי: הם לא יכולים להיות ברב-קו וגם להפך, לא רוצים לתת להם להיות חלק מהקווים המתחרים בקווים הרווחיים מפני שהקווים הרווחיים של התחבורה הציבורית מסובסדים ובהינתן שהם גונבים נסיעות מהאוטובוסים, הם מחבלים במערך הסובסידיות או מגבילים את הסובסידיות לאוטובוסים.

<בן בדרי: יש כאן פתרון והוא לשלב אותנו בסובסידיה.

<בן בדרי: כבר מזמן היה צריך לעשות זאת.

<בן בדרי: אם לא, אין זכות קיום למוניות.

<בן בדרי: לא יהיו מוניות שירות אם לא תהיה סובסידיה.

<מיטל להבי: הדבר הנוסף הוא סוגי הרכבים וקיבולת הרכב.

<מיטל להבי: היום קיבולת הרכב של מונית שירות היא עשרה נוסעים.

<מיטל להבי: בקלות היה אפשר לתת להם עוד שלושה מושבים.

<מיטל להבי: חבר'ה, אתם נותנים להם או לא נותנים להם, הנוער יושב על הרצפה כי הביקושים קיימים.

<מיטל להבי: מספר המכסות מוגבל.

<מיטל להבי: אני לא מבינה למה לא מאפשרים להם אם הקיבולת מאפשרת.

דב חנין: גברתי, כצרכן של מוניות שירות אני יכול להגיד לכם, משרד התחבור, שכשאני נמצא בקו 4 או בקו 5 בתל אביב, אלה הם קווים שאני משתמש בהם, הרבה מוניות עוברות כי הן מלאות.

דב חנין: אני לא נוער ולא מוכנים להושיב אותי על הרצפה.

דב חנין: המוניות מלאות.

דב חנין: אם היו עוד שלושה מקומות, הייתי יכול לעלות ולשבת.

דב חנין: אני לא מבין למה לא ולא מבין מה הבעיה כאן.

<מיטל להבי: וזה לא עולה להם כסף.

<אברהם פריד: זה לא עולה למדינה.

<מיטל להבי: לא צריך לסבסד עוד שלושה נוסעים ולא כלום והם יכולים להרוויח עוד כמה גרושים בנסיעה, שזה לא מעניין אותי נגיד, אבל מעניין אותי שעוד שלושה אנשים יעלו למונית וישבו כמו בני אדם.

<מיטל להבי: עד לפני פרק זמן מאוד מאוד קצר המוניות לא היו מונגשות לנכים.

<מיטל להבי: לאחרונה אמרו לי שהתירו הבא של אלף מוניות מונגשות לנכים.

<מיטל להבי: הוויכוח על אפשר לנכים או לא אפשר לנכים, זה ברגע שיש רכב לנכים, מספר הנוסעים גדל.

<מיטל להבי: הרי אם אתה לא מסיע נכה, אתה יכול להסיע חס וחלילה 12 נוסעים במקום עשרה, כי המושב של הנכים הוא יותר גדול.

<מיטל להבי: עכשיו אפשרו להביא מוניות מונגשות שלדעתי הן בעיקר למוניות ההיסעים ולא בהכרח למוניות השירות ואתם תתקנו אותי אם טעיתי.

<מיטל להבי: אני חושבת שזה לא תקין שאדם נכה לא יכול לעלות על מונית שירות בהינתן שגם הוא רוצה להגיע לבית החולים.

<מיטל להבי: מה, נכה לא רוצה להגיע לבית חולים?

<מיטל להבי: נכה לא רוצה לנסוע בשבת?

<מיטל להבי: תאמין לי, דב, אני הולכת על קצה האצבעות.

<מיטל להבי: בא לי לקחת את אילן גילאון וללכת אתו לאלנבי ולהגיד לו שיתפוס מונית שירות.

<מיטל להבי: הוא יושב ראש ועדת הנגישות של הכנסת.

<מיטל להבי: הוא לא יכול לעלות על המונית.

דב חנין: אנחנו נעביר לוועדת המשנה לענייני נגישות בכנסת פנייה מסודרת בנושא הזה של נגישות מוניות שירות ונבקש מהם לקיים דיון מיוחד בנושא של נגישות מוניות שירות.

דב חנין: אכן זה נושא מאוד מאוד חשוב.

דב חנין: אם הבעיה היא שמשרד התחבורה הוא הבלם, זה מזעזע.

דב חנין: זה מזעזע, אם זה באמת המצב.

<מיטל להבי: ממה שאני יודעת, יש בסך הכול כמעט 2,300 מוניות שירות אבל פועלות רק 1,200.

<מיטל להבי: למה פועלות רק 1,200?

<מיטל להבי: כי כל מי שלא רווחי, לא עובד, לא שווה לו לעבוד והוא גם לא יכול לעבוד במשהו אחר.

<מיטל להבי: סתם, נכנסה מטרונית לחיפה, שיבשה שם את כל מערכת התחבורה של מוניות השירות, החבר'ה בחיפה התמוטטו ואין להם אופציה אחרת.

<מיטל להבי: זה לא שהם יכולים ללכת לקו אחר.

<מיטל להבי: אני מסכמת.

<מיטל להבי: אני חושבת שמוניות השירות הן שירות נחוץ.

<מיטל להבי: התושבים רוצים את זה.

<מיטל להבי: אני ראיתי בזה יעד ראשון במעלה לספק את זה במהלך קדנציה.

<מיטל להבי: התחיל בזה קודמי טיומקין ואני חייבת לציין שלא הגענו לשום הישג בשתי קדנציות.

<מיטל להבי: אגב, כשאני שואלת על מה יושבים בדיוק, אני חושבת שאני מבקשת שיהיה רשום בסיכום שיערבו גם את הרשויות המקומיות.

דב חנין: בהחלט.

<מיטל להבי: בסדר?

<מיטל להבי: אנחנו חלק מקהל היעד.

<מיטל להבי: אנחנו משקפים את רצון הבוחר או מה שזה לא יהיה, את רצון התושבים שלנו שדורשים את השירות.

<מיטל להבי: אני חושבת שצריכים לפתוח את המעגלים ולא לשבת על המדוכה לבד.

<מיטל להבי: המדוכה לבד לא מניבה תוצרים מספיק טובים.

<מיטל להבי: צריך לשתף כאן גם את ציבור נותני השירות, גם את ציבור מקבלי השירות.

<מיטל להבי: אנחנו צריכים להיות חלק ממעגל מקבלי ההחלטות או המייעצים לחברים האלה לקבל את ההחלטות הנכונות.

<מיטל להבי: עד 2017, אולי תתחלף ממשלה בדרך ולא שאני מאחלת חס וחלילה אלא אני מקווה ליציבות שלטונית.

דב חנין: אני מאחל.

<מיטל להבי: בסדר, אני מנסה להיות נחמדה.

<מיטל להבי: אני מבקשת שתשובות ספציפיות יינתנו לגבי דברים שאתם מחויבים להם.

<מיטל להבי: אין סיבה שמינואר 2014 אני מחכה לתשובה על נושא של תחבורה לבתי חולים.

<מיטל להבי: זה לא יתכן, במיוחד שהייתי אמורה לקבל תשובה כבר כמה פעמים.

דב חנין: אני רוצה לשאול שאלה.

דב חנין: אני קצת מודאג מתשובות הביניים שקיבלנו לגבי נושא הסבסוד על ידי משרד התחבורה.

דב חנין: אני מקווה שאנחנו נצליח לשכנע אותם וגם את משרד האוצר לשנות את הגישה.

דב חנין: כאיזשהו מהלך ביניים, האם יש אפשרות שעיריית תל אביב-יפו תסבסד או תשתתף בסבסוד?

דב חנין: כדי באמת להתחיל את השירות, להתניע את המערכת הזאת בקווים חדשים, בשכונות חדשות, מוניות שירות?

דב חנין: יש אפשרות כזאת, כמהלך ביניים בשלב זה?

דב חנין: מתוך תקווה שהמדינה תיכנס לזה.

<מיטל להבי: עיריית תל אביב היום מסבסדת כמהלך ביניים שאטלים מרכבת בני ברק לרמת החייל כי אין שם תחבורה ציבורית ואין שם אף מפעיל.

<מיטל להבי: זאת אומרת, אנשים אמורים להגיע לרכבת בני ברק ולא ברור איך לצאת משם.

<מיטל להבי: זה נעשה בשיתוף פעולה עם רכבת ישראל שהיא פרטנר מאוד טוב שלנו שמנסה לפתור את הבעיות.

<מיטל להבי: אנחנו עובדים על זה תחנה-תחנה.

<מיטל להבי: אני חושבת שעיריית תל אביב, בהינתן שזה מהלך ביניים, אני יכולה להביא את זה לשולחנו של ראש העיר, כמהלך ביניים יכול להיות שתהיה נכונות לעשות את זה.

<מיטל להבי: אנחנו לא רצינו להיכנס כמו חולון, כפר סבא, גבעתיים להפעלת אטובוס שבת, שבוס, נוע תנוע, כל הפטנטים.

<מיטל להבי: הרי כל הפטנטים קורים.

<מיטל להבי: אנחנו לא רצינו.

<מיטל להבי: אנחנו חושבים שזה תפקידה של הממשלה לייצר פתרון ארוך טווח, מתמשך והוגן לתושבים.

<מיטל להבי: אם ידובר במהלך ביניים עד לביסוס של קהל קבע, יכול להיות שנוכל לתת לזה יד.

<מיטל להבי: אני לא הייתי רוצה שיראו בזה איזשהו משהו של קבע וכמובן ששוב זה כמו סיפור הסייעות, לא הוגן שרשויות חזקות לוקחות על עצמן ורשויות חלשות לא לוקחות על עצמן.

<מיטל להבי: אני רוצה לציין במאמר מוסגר שנבחרתי להיות יושבת ראש הפורום המוניציפאלי של כל מרצ.

<מיטל להבי: אני מייצגת היום 78 חברי מועצה ועשרה סגני ראשי ערים.

<מיטל להבי: יש לנו כארבעים חברי מועצה מרשויות ערביות.

<מיטל להבי: יש לנו חברי מועצה גם מרשויות אחרות יותר חלשות כמו אור יהודה.

<מיטל להבי: אמנם רעננה, כפר סבא, בעיקר מרכז הארץ כולל סגנים.

<מיטל להבי: אני חושבת באמת שהתפקיד שלנו הוא לייצר שרשרת של פתרונות גם עבור רשויות מוחלשות.

<מיטל להבי: אם זה מהלך ביניים, אנחנו ניתן את היד אבל זה לא הפתרון.

דב חנין: תודה רבה.

דב חנין: נציגי ספקי השירות.

דב חנין: מה פריד.

<אברהם פריד: אני מברך את היושב ראש על היוזמה לקיים דיון כזה, מכיוון שאם לא היית יוזם ולא היית דוחף, כמעט ואין הכרה בקטע הזה.

<אברהם פריד: אני מברך גם את המומחיות והאינטנסיביות של סגנית ראש העיר תל אביב שאכן עושה רבות כדי לקדם את הנושא הזה בכל דרך ובכל אפשרות.

<אברהם פריד: באמת, כל הכבוד.

<אברהם פריד: לעניין עצמו.

<אברהם פריד: עמימות היא שם המשחק במשרד התחבורה.

<אברהם פריד: עמימות.

<אברהם פריד: מתי יהיה, יהיה דיון.

<אברהם פריד: מתי יהיה, מכינים רפורמה.

<אברהם פריד: מתי יהיה, עוד מעט.

<אברהם פריד: אבל כאשר באים להגיש בקשה מסוימת לשינוי, לתוספת או משהו, אומרים, רגע, הייתה רפורמה, אנחנו לא יכולים, זה בתוקף החוק, לא יכולים לשנות.

<אברהם פריד: אני ראיתי כאן, ובטח לאחרונה, כמה חוקים משנה המדינה לצורך העניין עצמו ספציפית וכאן להזיז מקו לקו וממקום למקום, הרפורמה לא מאפשרת.

<אברהם פריד: אז תשנו את הרפורמה הזאת, סליחה על הביטוי.

<אברהם פריד: אני באמת לא רוצה להרים את הקול בעניין הזה.

<אברהם פריד: דבר נוסף.

<אברהם פריד: אי אפשר לגדוע ולחסל 2,300 מוניות למרות שהורגים אותן אחת אחת ולאט לאט.

<אברהם פריד: 2,300 מוניות פעלו משנות ה-50, שכבו על הגדר כדי לקיים שירות כאשר אגד ודן סגרו בשעה 9:00 וב-10:00 או ב-11:00 והלכו הביתה.

<אברהם פריד: כאשר סגרו שישי-שבת, כאשר בחגים לא עבדו, מוניות השירות פעלו ולקחו ממקום למקום ועבדו כל הלילה וכל היום.

<אברהם פריד: הסטטוס קוו לא עובד עליהם.

<אברהם פריד: עובדה.

<אברהם פריד: כאשר יש את הבעיה של סטטוס קוו, אף אחד לא חושב במשרד התחבורה - - -

דב חנין: אגב, זה לא בניגוד לסטטוס קוו כי מוניות שירות היו גם בתקופת המנדט.

<אברהם פריד: אני יודע.

<אברהם פריד: אף אחד לא חשב שניתן פתרון.

<אברהם פריד: מוניות, אין להן את זה, אז נכניס אותן.

<אברהם פריד: כנראה האווירה והמגמה היא לקדם, לשדל, לעשות מקסימום בתחבורה ציבורית ותחבורה ציבורית זה אגד, דן והרכבת.

<אברהם פריד: אתן דוגמה קטנה.

<אברהם פריד: בדיון האחרון שהתקיים כאן אצלכם הופיע אודי אדירי, נציג האוצר.

<אברהם פריד: הוא ציין בגאווה רבה מאוד – למרות שלבי נחמץ מאוד – שהסובסידיה השנה היא ארבעה וחצי מיליארד שקלים לתחבורה הציבורית וחלילה לא למוניות.

<אברהם פריד: ארבעה וחצי מיליארד שקלים.

<אברהם פריד: הוא ציין עוד משהו בגאווה וזה שמיליארד ו-700 מיליון שקלים נתנו לתחבורה הציבורית לשיפורים.

<אברהם פריד: מה זה שיפורים?

<אברהם פריד: טכניקות ועניינים.

<אברהם פריד: עוד מיליארד ו-700 מיליון שקלים.

<אברהם פריד: זה כתוב בפרוטוקול שלכם.

<אברהם פריד: זאת אומרת שאנחנו לא רק לא מריחים אלא אנחנו גם לא ליד.

<אברהם פריד: באים לכאן ואומרים, ואמרה סגנית ראש העיר תל אביב, ובאמת לא צריך את הניסיון שלנו למרות שכאן יושבים – וציינת בתחילת הישיבה - אנשים מנוסים שעשו לילות וימים ולא הגיעו הביתה אלא ישנו על הכביש כדי להביא נוסעים.

<אברהם פריד: הם יכולים לתרום מניסיונם ומהידע שלהם.

<אברהם פריד: כאן, מה עושים?

<אברהם פריד: ניתן עוד קצת סבסוד, נוציא עוד רב-קו.

<אברהם פריד: משנת 2010, אולי לפני ואולי אחרי, הובטח לנו להשתלב ברב-קו.

<אברהם פריד: הובטח.

<אברהם פריד: הבאנו מומחים ועשינו הכול אבל אתה יודע מה?

<אברהם פריד: אדוני היושב ראש, אין רב-קו.

<אברהם פריד: כל פעם מגיעים לזה, חכה, קשה, יהיה, לא יהיה.

<אברהם פריד: למה?

<אברהם פריד: כי אולי נדרוש בעתיד שגם יסבסדו את הוותיקים, את הסטודנטים.

<אברהם פריד: ואם יסובסד הכול?

<אברהם פריד: מה קרה?

<אברהם פריד: אם מתוך חמישה מיליארד, ארבעה וחצי מיליארד שקלים, אם עשרים, ארבעים, חמישים מיליון ילכו לאותם נהגים שיסיעו את אותם אנשים באותם ימים בהם אין תחבורה ציבורית, מה קרה?

<אברהם פריד: אדוני, יש מגמה.

<אברהם פריד: אם אדוני היושב ראש ייקח את זה כנושא מרכזי מאוד ויוביל אותו, אנחנו לא נסיים בשנה הבאה.

<אברהם פריד: אני אתן לך רק קטע של הארכות.

<אברהם פריד: רפורמה, הארכות.

<אברהם פריד: למה ההארכות האלה?

<אברהם פריד: כי אנחנו לא נראה את האופק, לא נוכל להשפיע, לא נוכל לראות את העתיד ולכן כל שלוש שנים באים ורוצים להאריך את הרפורמה ורוצים לשנות אותה עוד קצת אבל רק לשלוש שנים.

<אברהם פריד: מ-2005 אנחנו בהארכות והייתה כאן אפילו תקופה, אם כבודו זוכר, ששכחו להאריך ובאמצע השנה באו להאריך רטרואקטיבית.

<אברהם פריד: זה היה כאן, במקום הזה.

<אברהם פריד: לכן אני אומר שתחליטו שאתם לא רוצים מוניות שירות אבל אי אפשר כי הציבור רוצה אותן.

<אברהם פריד: לא יעזור לכם, הציבור רוצה מוניות שירות ביום ובלילה.

<אברהם פריד: הילדים של הילדים שלי, כולם רוצים לנסוע במוניות שירות וגם כאשר אין תחבורה ציבורית - אנחנו קיימים.

<אברהם פריד: תנו לנו את כל הדברים האלה.

<אברהם פריד: שבו אתנו.

<אברהם פריד: נכון, ישבנו אתם.

<אברהם פריד: מאז הוקמה הוועדה, ישבנו פעם אחת.

<אברהם פריד: ישבנו בפורום שלם ואחר כך באקראיות עוד שני אנשים ישבו אתם.

<אברהם פריד: אז זה נקרא שישבנו.

<אברהם פריד: כמעט יצרו כאן סכסוך ביני לבין החברים שלי כי אמרו שישבנו.

<אברהם פריד: איזה ישבנו?

<אברהם פריד: מה ישבנו?

<אברהם פריד: כשישבנו אמרו: דברו.

<אברהם פריד: דיברנו והם לא דיברו.

<אברהם פריד: אני מודיע לך שאין פרוטוקול מהשיחה הזאת.

<אברהם פריד: לא יצא פרוטוקול.

<אברהם פריד: למה?

<אברהם פריד: הם לא יודעים מה הם רוצים, הם לא יודעים מה אנחנו וצים.

<אברהם פריד: אנחנו כן יודעים מה אנחנו רוצים אבל הם לא רוצים לדעת מה אנחנו רוצים.

<אברהם פריד: אדוני, אני יכול למנות לך מכאן ועד הודעה חדשה את הבעיות בנושא הזה שהן לא באשמתנו, במיוחד עכשיו בתקופה הזאת כאשר תחבורה ציבורית באזור גוש דן מסובכת מאוד, אנשים לא יודעים איך להגיע למחוז חפצם, שאטלים, אני לא יודע מה עוד.

<אברהם פריד: נצלו אותנו.

<אברהם פריד: נצלו אותנו.

<אברהם פריד: חברי יהודה בר אור אפילו הציע - לא על דעתנו אבל הוא הציע, רק להראות לך שהם לא רוצים לבדוק – גם מוניות אחרות יוכלו לנסוע בשיתופי.

<אברהם פריד: מי ישמע אותו?

<אברהם פריד: הם שומעים מוניות ומיד עוברים לנושא הבא אומרים נדון בזה, אבל מתי ידונו בזה?

<אברהם פריד: אני כבר מבוגר, יש לי חברים מבוגרים, אבל אני נמצא כאן כמונית שירות.

<אברהם פריד: אני נולדתי עם מונית שירות.

<אברהם פריד: אני ישנתי בלילה במונית שירות.

<אברהם פריד: אתם רוצים להרוג אותנו?

<אברהם פריד: תגידו לנו שנלך הביתה.

<אברהם פריד: אני מודה לך מאוד.

דב חנין: תודה רבה.

דב חנין: הדברים חשובים ומובנים לגמרי.

דב חנין: מר דהרי, בבקשה.

<שמעון דהרי: אני חבר הנהלת ארגון מוניות השירות.

<שמעון דהרי: כפי שאמר חברי, זה נכון.

<שמעון דהרי: אני לא יודע על סיכומים עם משרד התחבורה אלא אם הוא יודע ואנחנו לא יודעים.

<שמעון דהרי: יש הרבה עוולות.

<שמעון דהרי: הציגה את זה סגנית ראש העיר בצורה מקצועית, הוגנת ועניינית.

<שמעון דהרי: אני אתן דוגמה.

<שמעון דהרי: למה הסובסידיה לא ניתנת לנצרך אלא למצרך?

<שמעון דהרי: אני לא מבין את זה.

<שמעון דהרי: האם הנוסע שלי צריך להיות מקופח?

<שמעון דהרי: אם אני עובד ברישיון, אם אני עובד לפי התקנות, המדינה נתנה לי רישיון, למה הוא מקבל?

<שמעון דהרי: כי הוא יותר גדול?

<שמעון דהרי: אני לא מבין.

<שמעון דהרי: הוא מקבל כי הוא גדול ואני קטן יותר?

<שמעון דהרי: אני לא מדבר על גוף זה או אחר, על אגד או דן, כי זה לא מעניין אותי.

<שמעון דהרי: אני מדבר על תחבורה ציבורית בכלל.

<שמעון דהרי: אם נותנים סובסידיה, למה אני לא יכול להסיע קשיש או תלמיד?

<שמעון דהרי: מה הסיבה לכך?

<שמעון דהרי: לגבי זה שאנחנו תחבורה משלימה.

<שמעון דהרי: אני למשל מפעיל תחבורה בראשון לציון.

<שמעון דהרי: יש לי קו שקיבלתי רישיון ממשרד התחבורה להפעיל אותו מהמכללה במערב ראשון לתל אביב, התחנה המרכזית, חוצה בת ים, דרך בלפור.

<שמעון דהרי: היום הקו הזה פועל נמוך מסיבה פשוטה והוא לא כלכלי, אנשים עומדים עם הרב-קו ביד ולא עולים אלינו.

<שמעון דהרי: זה אמור לגבי הרבה מהם.

<שמעון דהרי: זאת אומרת, נותנים הרבה לאוטובוסים על מנת שמוניות השירות ייעלמו מהשטח.

<שמעון דהרי: לצערי זה מה שקורה.

<שמעון דהרי: ברפורמה הקודמת היינו 2,400 וכעת אני מתבייש לומר את הנתון אבל אנחנו באלף מוניות שירות.

<שמעון דהרי: זאת אומרת, נשחקנו.

<שמעון דהרי: אני רוצה לחזק את הנושא של ה-13 מקומות בו נגעה סגנית ראש העיר.

<שמעון דהרי: למי זה עולה?

<שמעון דהרי: למי עולה להוסיף שלושה מושבים?

דב חנין: היום לא מאפשרים לכם לקנות מוניות כאלה?

<שמעון דהרי: לא.

<פיני גרשון: זה עניין של תקנה בלבד.

<שמעון דהרי: לא משנה אם תקנה או חוק, אבל למי זה עולה?

דב חנין: אנחנו נוציא בעניין הזה מכתב לשר התחבורה.

<שמעון דהרי: אני שנים פועל בעניין הזה וחבריי פועלים אבל אנחנו מדברים לקיר.

<שמעון דהרי: לפני כן היה שר ששקל ורצה, אבל הממשלה התחלפה אבל לא אגע בפוליטיקה.

<שמעון דהרי: אני אומר שיש כאן עוולות.

<שמעון דהרי: אני אמשיך את דבריו של חברי פריד.

<שמעון דהרי: אם לא רוצים את הענף הזה, אנחנו קיימים עשרות רבות של שנים.

דב חנין: מר דהרי, הדברים ברורים.

דב חנין: אם יש משהו לחדש, אני אשמח.

<בן בדרי: אני רוצה להגיד עוד מילה.

<בן בדרי: אני מנכ"ל ארגון המוניות.

<בן בדרי: אני נכנסתי באיחור אבל אני רוצה לשים דגש על דבר אחד שבלעדיו אין זכות קיום למוניות השירות.

<בן בדרי: אני טענתי את זה כאן בוועדה הזאת בשנת 2007, עת ישב כאן נציג ציבור של הנוסעים ואמר שבאנגליה בדקו את הנושא של הרב-קו שנכנס לפעילות ואחרי שבע שנות פעילות של הרב-קו באנגליה, שמונים אחוזים מהנוסעים עברו להשתמש בכרטיס הזה.

<בן בדרי: מה זאת אומרת?

<בן בדרי: בישראל תוך שבע-שמונה שנים מוניות השירות יימחקו.

<בן בדרי: אני אמרתי את זה ב-2007 וזה מה שקרה כאשר מ-2,400 מוניות ירדנו כמעט לאלף מוניות ולמה?

<בן בדרי: כי הסובסידיות עוברות רק לחברות האוטובוסים והנוסע לא יכול לנסוע מסובסד במונית שירות כך שלאט לאט יורדים לנו הנוסעים ויורדות המוניות.

<בן בדרי: אם לא יהיה סבסוד למוניות, למוניות לא תהיה זכות קיום.

<בן בדרי: תדמיין לעצמך קו שבו נוסע אוטובוס והשר החליט להיטיב עם הציבור, וזכותו של השר ואני חושב שזה התפקיד שלו, להיטיב עם הציבור ולעשות תחבורה ציבורית שווה לכל נפש.

<בן בדרי: הם מסבסדים קשישים, מסבסדים סטודנטים וחיילים.

<בן בדרי: רק לאחרונה מי ששמע את החדשות, 39 אחוזים השר נתן הנחה בגלל הרכבת הקלה וזה מהווה עוד סבסוד נוסף.

<בן בדרי: איך אותו נהג מונית אמור לשרוד באותו קו שהוא נוסע אחרי האוטובוס המסובסד?

<בן בדרי: איך?

<בן בדרי: מי יעלה אלינו מחר אם לא תהיה סובסידיה למוניות?

<בן בדרי: אם לא יהיו סובסידיות, כל הישיבות האלה לא שוות כלום.

<בן בדרי: בישיבות שהיו לנו עם משרד התחבורה דיברו על התחשבות במוניות לקראת הרפורמה החדשה ואמרו שיאריכו קווים ושישנו מסלולים.

<בן בדרי: אני מבקש, אם אפשר לעשות את זה כבר עכשיו ולא לחכות לרפורמה ב-2017.

<בן בדרי: אם יש תחנות, אם חשוב להם לשנות או להאריך קו או להיכנס לרכבת או להיכנס לשכונה חדשה שנבנתה ויש בכוונת המשרד ממילא לעשות את זה ב-2017, שיעשו את זה כבר עכשיו.

<בן בדרי: תודה רבה.

דב חנין: מר גיל יעקב, מנכ"ל ארגון 15 דקות שזה ארגון המשתמשים בתחבורה הציבורית.

דב חנין: מר יעקב, אני רוצה להודות לך גם על החומר שהבאת בפנינו, חומר מאיר עיניים.

דב חנין: חילקנו אותו לכל המשתתפים בדיון.

דב חנין: אתה לא חייב ממש לעבור על כל הנקודות אלא לתת את הדגשים העיקריים.

יעקב גיל: קודם כל אני מודה מאוד על הדיון.

יעקב גיל: זה מאוד חשוב שלא נגיע לרגע האחרון ברפורמה הזאת ונמצא את עצמנו מאריכים את המצב הקיים שכמובן אין בזה תועלת.

יעקב גיל: אני חושב שנקודת המוצא – וזה עלה מאוד חזק בדברים של דרור גנון – צריכה להיות מהו השירות שצריך לספק לציבור.

יעקב גיל: יש צרכים של הציבור שצריך לספק אותם ומתוך הבנת הצרכים האלה צריך לקבל החלטות.

יעקב גיל: המצב כרגע – וגם הסקר שדרור דיבר עליו – הוא שהנתונים שנמצאים בידי משרד התחבורה מדברים על המצב הקיים, זאת אומרת, מהי שביעות הרצון או מה הם הצרכים של משתמשי התחבורה הציבורית.

יעקב גיל: ברור שיעלה מהסקר שהנצחת המצב הקיים במוניות השירות הוא לתועלת המשתמשים.

דב חנין: אגב, אנחנו לא קיבלנו את מלוא הנתונים של הסקר.

יעקב גיל: גם אנחנו לא קיבלנו.

דב חנין: גברתי מנהלת הוועדה, אנחנו נבקש את משרד התחבורה להעביר אלינו, אם אפשר בשבוע הקרוב, את הממצאים של הסקר הזה כדי שבאמת התמונה תהיה בפנינו.

<איתי חיים: זה משהו שכדאי שיתפרסם באתר של משרד התחבורה.

דב חנין: כן.

דב חנין: אנחנו גם מטפלים זה שיהיה לנו איזשהו אתר משנה שלנו כוועדת משנה לתחבורה הציבורית.

דב חנין: זה ייקח קצת זמן.

<עידית חנוכה: מר ניזרי, אני מבקשת להעביר את הבקשה הזאת כי אנחנו מבקשים את זה בשבוע הקרוב.

יעקב גיל: מה בעצם צריך לשאול.

יעקב גיל: הרי השאלה המרכזית והאתגר האמיתי היום של מדינת ישראל הוא איך להעביר נוסעים מהרכב הפרטי לתחבורה הציבורית.

יעקב גיל: אם אנחנו באמת נשאל את הציבור שלא משתמש היום בתחבורה הציבורית איך הוא רוצה להשתמש בתחבורה הציבורית העתידית ואיך הוא רוצה לבצע את המעבר הזה, אנחנו נגלה – ואגב, אנחנו עושים מדי פעם סקרים מקומיים ומגלים – שמוניות שירות הן אחד האמצעים שיכולים לעשות מעבר של חלק מהציבור לתחבורה הציבורית ובמיוחד באותם מקומות שקשה להעביר שירות של אוטובוסים.

יעקב גיל: מה זאת אומרת קשה להעביר שירות של אוטובוסים?

יעקב גיל: זה אומר שלא ניתן מבחינה פיזית להכניס אוטובוס ויש הרבה מאוד שכונות וישובים כאלה, בטח בישובים הערביים, בטח בשכונות שנבנו לצערנו בצורה לא נכונה, שכונות חדשות וגם שכונות ותיקות.

יעקב גיל: זה מקרה אחד.

יעקב גיל: מקרה שני הוא באותם מקומות בהם כמות התושבים או כמות הביקוש שתהיה היא נמוכה מדי בשביל להפעיל קו אוטובוס ואז יש הגיון מאוד חזק להביא מוניות שירות.

יעקב גיל: אנחנו לא נוכל להפוך את השירות של מוניות השירות משירות מתחרה לשירות משלים בלי סובסידיה.

יעקב גיל: זה מאוד מאוד מצער שמשרד התחבורה ובמיוחד משרד האוצר מסתכל על הנושא הזה קודם כל מזווית הכדאיות הכלכלית לתקציב המדינה, שאגב, להבנתי תקציב המדינה אמור לשרת את צורכי הציבור ולא הציבור צריך לשרת את צורכי תקציב המדינה.

יעקב גיל: אם נסתכל על זה מזווית של צורכי הציבור, אנחנו נגלה שיש הצדקה לסבסוד מסוים שצריך לשבת ולהבין מהו סדר הגודל שלו, היכן הוא צריך להיות, איך הופכים אותו באמת לשירות משלים בשעות שצריך השלמה של השירות ובמקומות, אבל עבודת המטה הזאת פשוט לא נעשתה.

יעקב גיל: אם כבר מזכירים עבודת מטה, אני לא מבין איך נערכים לרפורמה עם כוח האדם הקיים.

יעקב גיל: אני מעריך מאוד את העבודה שנעשית כיום אבל לא יכול להיות שאותם אנשים שאמורים לטפל גם במוניות הרגילות, במוניות הספיישל, וגם בהסעות, צריכים להתעסק גם במוניות השירות ומי שאמור לתכנן את כלל התחבורה הציבורית, שהוא במקרה גם לא סתם יצא עכשיו לבאר שבע, כי איך הוא יתמודד עם כל המשימות הרבות שיש לו?

יעקב גיל: לא ברור איך מבחינת כוח האדם נערכים להתמודד עם רפורמה כזאת.

יעקב גיל: צריך לשבת, לעשות סקרים, לעשות תכנון מקדים ועל סמך התכנון הזה לצאת לרפורמה.

יעקב גיל: זה הבסיס, הלחם והחמאה שאנחנו רואים שלא מקבל מענה.

יעקב גיל: כמובן שלא לדבר בכלל על שיתוף הציבור.

יעקב גיל: אף אחד לא פנה לארגונים והארגונים ידועים.

יעקב גיל: אף אחד לא פנה לציבור ולא שאל לדעתו, בטח שלא מעבירים חומרים.

יעקב גיל: זה דבר חמור וזה דבר בסיסי ביותר שצריך מיד לתקן אותו.

יעקב גיל: כמובן שיש לנו הסכמה עם העקרונות שכבר אנחנו שומעים עליהם לגבי כל נושא הבקרה והכנסה של הרב-קו.

יעקב גיל: אלה דברים בסיסיים וחשובים.

יעקב גיל: GPS.

יעקב גיל: אם לא יהיה GPS למוניות השירות, איך הציבור ידע מתי המונית מגיעה?

יעקב גיל: זה משהו ממש בסיסי.

יעקב גיל: אלה דברים שאנחנו מסכימים והם באמת מהווים את הבסיס אבל משם אם אנחנו נעשה רק את זה, אנחנו לא נעשה שיפור אמיתי במוניות השירות.

יעקב גיל: בעצם האתגר האמיתי הוא איך להגדיל את כמות המושבים שיש לתושב במדינת ישראל.

יעקב גיל: יש עבודה שנעשתה על ידי משרדי התחבורה והאוצר והיא הראתה שכמות מקומות הישיבה שיש לתושב במדינת ישראל היא מהנמוכות בעולם המערבי והנה, יש לנו מוניות שירות, יכולות להיות עוד יותר מוניות שירות ואנחנו יכולים להגיע למקומות שהיום קשה להגיע אליהם אבל משום מה זה לא נמצא בסדר העדיפויות.

יעקב גיל: אנחנו חושבים שזה צריך לעלות, עם כל הכבוד לאנשים שעוסקים בנושא הזה וגם נמצאים כאן, להחלטה יותר עקרונית ולמדיניות בדרג יותר בכיר כי אם אנחנו נישאר עם המשאבים הקיימים שהוקצו לנושא הזה, אנחנו פשוט לא נצליח לעשות רפורמה וחבל על הדיבורים של כולם.

יעקב גיל: זה לפני שדיברנו על כל הנושאים שעלו כאן של שבת וכולי.

יעקב גיל: אני בכלל לא חושב שאנחנו נמצאים במקום הזה.

יעקב גיל: אנחנו נמצאים במקום שיש בלגן.

יעקב גיל: פשוט יש בלגן ואנחנו לא מרגישים שיש תשובות ומשם צריך להתחיל.

יעקב גיל: אנחנו באמת מבקשים, אם אפשר גם שייכנס לסיכום הדיון שאנחנו רוצים שמשרד התחבורה יבין מה הם הצרכים בתחום הזה, לא רק בקרב משתמשי התחבורה הציבורית אלא גם בקרב מי שאינו משתמש בתחבורה הציבורית.

יעקב גיל: אנחנו גם רוצים לדעת האם נעשתה בחינה ואם לא, בקשה לעשות אותה.

יעקב גיל: היכן ישנו שירות שלא ניתן לספק של אוטובוסים, אם זה מבחינת מעבר של אוטובוסים ואם זה מבחינת כמות לא מספקת של תושבים או ביקושים, כדי באמת לכוון את הבקשות שלנו, של הרשויות המקומיות, של הוועדה, של הציבור לאותם הדברים שיכולים לסייע לעשות שירות אמיתי לציבור.

יעקב גיל: בסך הכול מוניות שירות והשירות, זאת המטרה.

יעקב גיל: אני לא חושב שמוניות שירות הן האויב.

יעקב גיל: יש הרבה מה לשפר בשירות של מוניות השירות ואני בטוח שגם המפעילים יודעים את זה.

יעקב גיל: זה לא שהמצב הוא אידיאלי.

יעקב גיל: אגב, אנחנו מקבלים גם פניות ציבור על זה, על כך שלא תמיד השירות הוא ראוי מבחינת נהיגה ודברים מהסוג הזה, אבל לא נרחיב.

יעקב גיל: הדרך היחידה היא להכניס את היד לכיס ואין שום דרך להתחמק מזה.

<שלמה בורה: ברשותך, אני חבר בהנהלת הארגון.

<שלמה בורה: לגבי 13 המקומות, תדע שבתל אביב בבוקר קיימות 110 מוניות.

<שלמה בורה: עוד שלוש מקומות רק בשעות השיא, בין 7:30 ל-9:30, זה אומר אלף נוסעים יותר במוניות השירות.

<שלמה בורה: רק בין השעות האלה.

<שלמה בורה: עד שתהיה הרפורמה ועד שתהיה סובסידיה, לפני שזה יגמור אותנו, לפחות שייתנו לנו את זה כי זה המענה הכי חשוב שיכול להיות לנו ויכול להיות לנו כדור אופטלגין.

<שלמה בורה: לגבי מה שאמרה מיטל והיא דיברה כאן על השירות בצורה הכי טובה האפשרית.

<שלמה בורה: אין לי מלים, אבל לגבי העניין של שבת.

<שלמה בורה: אנחנו לא יכולים להיות גוי של שבת.

<שלמה בורה: מונית שירות עולה 277 אלף שקלים.

<מיטל להבי: חס וחלילה.

<שלמה בורה: אנחנו לא נהיה גוי של שבת כי דן לא רוצה שנפעיל קו ושנתחרה אתו.

<שלמה בורה: אנחנו גם לא יכולים להתחרות בדן ומזמן אנחנו לא מתחרים, מאז יצא הרב-קו כשנוסע יכול לעלות במשך שעה וחצי.

<שלמה בורה: זה לא נקרא תחרות.

<שלמה בורה: הנוסעים שלנו היום הם מכוח ההרגל והם לא מכוח התחרות.

<שלמה בורה: אין תחרות.

<שלמה בורה: כמו שאנחנו מסיעים בשכונת התקווה או בקו 4 ו-5, אלה אנשים שרגילים לשירות ושיש להם את השירות.

<שלמה בורה: היום הולכים לעשות קו שירות חדש, אם אתה לא מסבסד אותו, חבל על כל התכנית.

<שלמה בורה: הקו הזה שמיטל דיברה עליו, שקיבלו בתל אביב או משהו כזה, זה קו שהוגש לפני שבע שנים.

<שלמה בורה: היו שמונה קווים שאישרו הזנה לרכבות וקיבלנו אותו במסגרת רכבת השלום כי נפלנו בין הכיסאות במשך שבע שנים בנושא הזה.

<שלמה בורה: אני חושב ש-13 המקומות זה דבר מאוד חשוב.

<בן בדרי: מילה לגבי 13 המקומות.

<בן בדרי: חשוב שתדעו שאין כאן שום שינוי טכני.

<בן בדרי: אותו רכב בחברות הסעה מסיע אפילו 14 מקומות.

<בן בדרי: אותו רכב.

<בן בדרי: זאת אומרת, נהג המונית צריך רק להוסיף שלושה מושבים תקניים לפי מה שמשרד התחבורה יחליט ולעשות זאת על חשבונו.

<בן בדרי: למדינה זה לא עולה שקל.

<בן בדרי: אותו רכב מורשה להסיע בחברת הסעות אפילו 14 נוסעים.

דב חנין: תודה.

דב חנין: מר שדה.

<שוקי שדה: אני מנכ"ל ארגון חברות ההסעה בישראל.

<שוקי שדה: חשוב מאוד להבין שמשרד התחבורה חילק את התחבורה, את שיטות ההסעות למספר תחומים.

<שוקי שדה: יש את תחום המוניות הספיישלים, יש את מוניות השירות, יש את ההיסעים ונראה לי שאנחנו מתחילים לעבור מאחד לשני, לערבב פונקציות, כדי שהדברים לא יצאו נכון לפועל.

<שוקי שדה: חשוב מאוד להבין שכל אחד צריך לעבוד בתחומו הוא.

<שוקי שדה: אנחנו לא נגד שמישהו ירוויח, אנחנו בעד שכולם יעשו את עבודתם נאמנה, אבל לא יכול להיות שמוניות השירות במסגרת הזאת תיכנסנה לפעילויות של ההיסעים וזה במספר תחומים.

<שוקי שדה: האחד הוא לגבי התוספת של הכיסאות.

<שוקי שדה: אין לנו התנגדות שלקווים יהיו עוד מוניות אבל לגבי תוספת כיסאות, הוא כבר הפך להיות אוטובוס זעיר ציבורי ואם הוא אוטובוס זעיר ציבורי, יש הסעות ציבוריות.

<שוקי שדה: אנחנו כמערכת של אוטובוסים זעירים מוכנים - - -

דב חנין: לא מבין.

<קריאה: הוא מתנגד לעניין הזה.

דב חנין: מה הבעיה?

דב חנין: נקרא לו אוטובוס זעיר ציבורי.

<שוקי שדה: אני אגיד לך.

<שוקי שדה: אוטובוס זעיר ציבורי הוא מעל שמונה מקומות.

<שוקי שדה: מעל שמונה מקומות, זה אוטובוס בחוק.

דב חנין: אז הוא כבר אוטובוס זעיר ציבורי.

דב חנין: מה הבעיה?

<שוקי שדה: הבעיה היא שלכל אחד יש את תחום עיסוק בעבודה והוא פוגע בהסעות הציבוריות.

דב חנין: אדוני מסתכל מזווית שהיא מאוד לגיטימית.

דב חנין: אדוני מייצג את חברות ההסעה ואתה רוצה שחברות ההסעה יתקיימו וגם אני רוצה בכך.

דב חנין: אני מסתכל מזווית אחרת.

דב חנין: אני מסתכל מבחינתי כנוסע, לא מעניין אותי איך הוא נקרא, אוטובוס זעיר, חברות הסעה, אוטובוס, מונית שירות אלא אני רוצה לנסוע מהר ונוח ממקום למקום ואני רוצה להשאיר את האוטו הפרטי שלי בבית.

דב חנין: גם מדינת ישראל רוצה שאני אשאיר את האוטו הפרטי שלי בבית ולכן כולכם ביחד נמצאים, לפי הבנתי, באותו קו.

דב חנין: כמה שיותר פתרונות, מצדי נקרא לזה בשם חדש, אבל התפיסה שאומרת שזה או אתם או הם או חברת אגד שנמצאת כאן, היא תפיסה מוטעית.

דב חנין: כולכם ביחד יכולים להגדיל מאוד מאוד את העוגה הציבורית על חשבון העוגה הפרטית.

<שוקי שדה: כבוד היושב ראש, אני אגע בנקודה.

<שוקי שדה: היום כל שלושת התחומים האלה נמצאים תחת כותרת אחת של ממונה הסעות במשרד התחבורה ובמקרה זה יוסף ניזרי.

<שוקי שדה: חשוב מאוד שזה יהיה תחת כותרת אחת כדי להבין את המערכות.

<שוקי שדה: אם הגדלת הכיסאות לדוגמה, אם יוסיפו כיסאות, מבחינתנו המשמעות היא שייתנו לנו אישור באותו דבר להסיע הסעות לקהל בקווים אבל לזה הם מתנגדים.

<מיטל להבי: מה זה מפריע לך שהם יגדילו את כמות הנסיעות?

<שוקי שדה: אני אסביר.

<מיטל להבי: הרי כרגע אסור להם לעשות היסעים.

<מיטל להבי: עם כל הכבוד, אתם מתפרנסים מאוד יפה בהיסעים של בתי ספר.

<שוקי שדה: את לא בקיאה וזה לא נכון.

<מיטל להבי: אני כן בקיאה.

<שוקי שדה: אני לא הפרעתי לך.

<שוקי שדה: אל תפריעי לי.

דב חנין: חברים, אני רוצה לשמוע את מה שיש למר שדה להגיד.

<שוקי שדה: דבר נוסף.

<שוקי שדה: נאמר כאן שהם לא עושים הסעות.

<שוקי שדה: בהחלט יש הסעות מסודרות בעיריית תל אביב דווקא שמוניות השירות מבצעות פעילויות במסגרת מכרזים ועושות הסעות.

<שוקי שדה: כלומר, יש אפשרות שמוניות השירות תבצענה הסעות.

<בן בדרי: גם אגד ודן עושים הסעות, אז מה?

<שוקי שדה: אני רואה שמתחילים להתערבב והתחומים מתערבבים.

דב חנין: אני לא מבין למה צריך הבחנה בין תחומים.

דב חנין: מבחינתי יש מערכת - --

<שוקי שדה: אין לי בעיה אבל שייתנו לי לעשות את הקווים ואני מוכן לעשות אותם והם יעשו את ההסעות.

<שוקי שדה: למה אתה עושה הסעות?

<שוקי שדה: אם זאת מונית, שתיסע מונית ותהיה מונית על הקו.

<בן בדרי: למה אוטובוס עושה הסעות?

<בן בדרי: למה אגד עושה הסעות?

<בן בדרי: למה דן עושה הסעות?

<שוקי שדה: כרגע מדברים על מוניות השירות.

<בן בדרי: זה לשירות הנוסעים.

<בן בדרי: הם מסובסדים, שיסיעו את הנוסעים.

דב חנין: תודה רבה.

דב חנין: מר חיים.

<איתי חיים: אני רוצה קודם כל להוסיף לדבריו של גיל ואני חותם על כל מילה.

דב חנין: תציג את עצמך.

<איתי חיים: מנכ"ל תחבורה בדרך שלנו, ארגון נוסעי התחבורה הציבורית.

דב חנין: ברוך הבא ותודה על מעורבותכם והתגייסותכם לעניין.

<איתי חיים: תודה גם לך.

<איתי חיים: אני רוצה להוסיף כאן שני דברים.

<איתי חיים: אם יש כרגע בעיה, אולי כדאי להפחית מסכום התשלום עבור רישיון מוניות.

<איתי חיים: אני לא מכיר את הנושא.

<יהודה בר אור: לא שייך לעניין.

<בן בדרי: שייך, שייך.

<בן בדרי: למה לא? משלמים סתם.

<איתי חיים: אם הסכומים כל כך גבוהים על רישיון, אולי אפשר להקל עליכם מהבחינה הזאת ולהוריד את הסכום עוד לפני שמגיעים לשלב של הסובסידיות.

<יהודה בר אור: זה לא שייך לעניין.

<בן בדרי: שייך ועוד איך שייך.

<יהודה בר אור: אני יכול להגיד לך שאתה מטעה כאן את כל האנשים.

<יהודה בר אור: תכף אני אומר את זה.

<יהודה בר אור: לא רציתי לומר קודם אבל אני כן אומר.

<יהודה בר אור: אתה כאן עכשיו פרצת לדלת שאסור להיכנס דרכה.

<יהודה בר אור: יגיע תורי ואני אדבר.

<יהודה בר אור: אתה דיברת ועוד מעט אני אדבר.

<בן בדרי: מי לא נותן לך לדבר?

<יהודה בר אור: מי אתה שתיתן לי לדבר?

<יהודה בר אור: בכלל, אוויר אתה כאן.

דב חנין: חברים, הדיבור ביניכם כרגע לא מסייע לנו לעבודה.

דב חנין: אנחנו רוצים לנהל דיון מסודר וגם לקבל החלטות.

<איתי חיים: אנחנו כאן כדי לתת למוניות השירות את המקום שלהן.

<איתי חיים: לכן יש כאן גם דיון מיוחד בנושא של מוניות השירות.

<איתי חיים: אני חושב שחלק מזה זה גם לשלב את מוניות השירות בדיונים מוניציפאליים שקשורים לתחבורה כאשר מתייחסים אליהן כאל כלי לגיטימי או לפחות ליידע אותן.

<איתי חיים: בעניין של סנכרון בין כל אמצעי התחבורה והמערכת ובין כל בעלי התפקידים, זה דבר שהוא מאוד מאוד חשוב.

<איתי חיים: לצערי היום יש מדיניות – וכולנו מרגישים בה – של הפרד ומשול מצד משרד התחבורה ועובדה שחלק גדול מאתנו גם לא ידע בכלל מה התכניות של משרד התחבורה שגם לא משתף אותנו בנושא של מוניות השירות.

<איתי חיים: זה דבר קטן מתוך כל כך הרבה דברים בהם הוא לא משתף אותנו.

<איתי חיים: לדעתי זה דבר שצריך לקחת בחשבון.

דב חנין: תודה רבה.

דב חנין: אני רוצה לשמוע את התגובות של משרד התחבורה ומשרד האוצר.

דב חנין: מר ניזרי, מנהל מחלקת מוניות והיסעים, בבקשה.

<יוסי ניזרי: נאמרו כאן הרבה דברים.

<קריאה: תתייחס ל-13 המקומות.

דב חנין: הוא יתייחס לכל.

דב חנין: הוא רק מתחיל.

דב חנין: תנו לו לנשום ואז הוא יאמר את מה שיש לו לומר.

<קריאה: הוא ישב בשקט ולא הפריע.

דב חנין: הוא ישב בשקט.

דב חנין: היו הרבה טענות כלפי משרד התחבורה.

<קריאה: הוא מנומס.

<קריאה: שמע את כל הטענות.

<יוסי ניזרי: שמעתי כאן את כל הטענות ואני חושב שיש הרבה דברים שנאמרו שהם ממש לא נכונים.

<יוסי ניזרי: אני רוצה להתחיל ולומר שהרפורמה הקודמת שהתחילה ב-2004, אין ספק שבדיעבד אפשר להגיד היום שנעשו שם כמה דברים שאם נתאים אותם למציאות היום, יתבררו כטעות אבל אתה לא יכול לדעת על טעויות אלא בדיעבד.

<יוסי ניזרי: אני רוצה להתייחס לגבי מה שקורה היום ואני חושב שזה הדבר החשוב ביותר וארגוני המוניות יודעים את זה מצוין.

<יוסי ניזרי: יש מגמה ברורה במשרד התחבורה בראשות השר ומאיר חן לשים את כל הדברים שנאמרו כאן היום על השולחן.

<יוסי ניזרי: זאת אומרת, כל מה שנאמר כאן על ידי מיטל, על ידי פריד, על ידי בדרי ועל ידי המשתמשים בתחבורה הציבורית, נמצא על השולחן ואני יכול להגיד באחריות מלאה שהם אפילו נדונים אצלנו בישיבות.

דב חנין: זה מצוין.

דב חנין: זה נראה לי א'-ב'.

<יוסי ניזרי: אדוני לא מכיר אותי אבל אני ידוע כאחד שאומר את מה שיש לו גם בלב.

<יוסי ניזרי: לגבי השיתוף של מספקי השירות, אני חושב שזה קצת הרבה לא נכון כי נעשה אתם דיון די מעמיק.

דב חנין: הם לא מרגישים כך.

<יוסי ניזרי: סליחה, יש עובדות.

<יוסי ניזרי: נעשה אתם דיון די מעמיק.

<יוסי ניזרי: אגב, כאשר התחלנו לדון ברפורמה, הוצאנו מכתבים לכל תאגידי המוניות.

<יוסי ניזרי: הוצאנו שני מכתבים כאשר האחד היה בחתימת דרור והשני בחתימתי.

<יוסי ניזרי: ביקשנו מהם לקבוע נציגים שהם יהיו הנציגים הרשמיים שלהם אתם נוכל לדבר ולדון.

<יוסי ניזרי: הם עשו בחירות, נבחר ועד מסודר.

דב חנין: נציג שלהם למשל נמצא בתוך הוועדה הזאת שלכם?

דב חנין: הוא נמצא באופן קבוע בדיונים?

דב חנין: לא בתור מישהו שמזמינים אותי.

דב חנין: הם הרי חלק מהעניין.

דב חנין: אתה יודע, זה כמו שאני למשל לא אעשה איזושהי רפורמה בתחום אחר בלי הנציג שיושב שם ואפילו כמשקיף כדי לשמוע.

<קריאה: אדוני, אין לנו נציג בוועדה.

<יוסי ניזרי: אני לא משוכנע שבתוך הוועדה אבל יכול להיות שצריך להזמין אותם לשימוע כמו שזימנו אותם.

<יוסי ניזרי: להביא אותם לדיוני הוועדה הקבועים, אני לא בטוח שזה נכון.

<קריאה: למה?

דב חנין: זאת העמדה שלו וזאת עמדה לגיטימית.

<יוסי ניזרי: אני אומר את זה כמי שעובד די הרבה זמן במשרד התחבורה ואני מכיר כל מיני ועדות ונושאי חקיקה למיניהם.

<יוסי ניזרי: זאת פעם ראשונה, שלפחות אני שותף, שיש ועדה כזאת שהיא שקופה ושמים הכול על השולחן ודנים.

דב חנין: אני רוצה להגיד לך שכאשר אתה אומר ועדה שקופה, הדבר הכי רחוק שראיתי משקיפות.

דב חנין: אני כחבר כנסת, יושב ראש ועדת משנה לענייני תחבורה ציבורית, לא יודע כמעט כלום על מה שקורה בוועדה הזאת.

דב חנין: באמת, אני אומר את זה בכנות.

דב חנין: תושבי ישראל בכלל לא יודעים שום דבר.

<יוסי ניזרי: עלינו הוטל תפקיד לגבש המלצות שיאמרו איך אנחנו ממליצים לראות את הרפורמה העתידית בתחילת 2017.

<יוסי ניזרי: זה תפקיד הוועדה.

<יוסי ניזרי: התפקיד שלה לבחון את הדברים.

דב חנין: בסדר גמור, אבל המילה שקופה כרגע היא לא מתאימה.

דב חנין: אולי המגמה שזה יהיה שקוף.

דב חנין: אם זה יהיה שקוף, אני מאוד אברך על כך אבל בינתיים, בשלב הנוכחי, זה לא שקוף.

<יוסי ניזרי: בסדר.

<יוסי ניזרי: יכול להיות שזה עוד מוקדם להגיד, אבל אני טוען שזה יהיה שקוף.

דב חנין: אני מברך על כך.

<יוסי ניזרי: אני מאוד אופטימי לגבי הרפורמה העתידית.

<יוסי ניזרי: אני מאוד אופטימי.

<יוסי ניזרי: אני חושב שזאת תהיה רפורמה.

<יוסי ניזרי: אם המגמות, כמו שהן נראות היום, נכונות – הרפורמה תהיה טובה גם לספקי השירות וגם למספקי השירות.

<יוסי ניזרי: אני לא יודע מה בסופו של דבר היא תכלול, אבל היא תהיה טובה.

<קריאה: היא צריכה להיות טובה לציבור.

<יוסי ניזרי: כן.

<יוסי ניזרי: אני משוכנע בכך.

<יוסי ניזרי: ברשותך, אני אתייחס לכמה מלים שנאמרו כאן.

<יוסי ניזרי: לגבי העמימות, כבר אמרתי.

<יוסי ניזרי: אני לא חושב שיש עמימות.

<יוסי ניזרי: פריד, אני חושב שאתה האחרון שיכול להגיד שיש עמימות.

<יוסי ניזרי: ישבנו אתכם בדיון במשך שעתיים עת באתם אלינו והצגנו לכם את הדברים, הראינו לכם נתונים ואתם טענתם את הטענות שלכם.

<יוסי ניזרי: יש סיכום לפגישה הזאת.

<יוסי ניזרי: אני לא יודע אם לקרוא לזה עמימות.

<אברהם פריד: אני אומר שבאופן כללי יש עמימות.

<יוסי ניזרי: אני לא יכול לקרוא לזה עמימות.

<יוסי ניזרי: אתה יודע טוב מאוד שנושא הרב-קו נדון ואתה יודע שהתהליכים האלה מתבצעים.

<יוסי ניזרי: עם כל הכבוד, אתה יודע שיש דברים.

<יוסי ניזרי: אם שמת לב, יש כאן הרבה דעות וכל אחד מושך לכיוון שלו.

<יוסי ניזרי: בסופו של דבר אתה צריך לנקז את הדברים ולראות מה טוב לציבור ומה באמת טוב לתחבורה.

<יוסי ניזרי: גברת מיטל להבי שהיא אישה משכמה ומעלה וישבתי אתה כמה פעמים והיא רוצה לדחוף דברים ולקדם דברים, וזה בסדר גמור, אבל זה לא פשוט כשהיא באה ואומרת שהיא רוצה קו מכאן לכאן ולמחרת היא צריכה לקבל את הקו הזה.

<יוסי ניזרי: זה קצת בעייתי.

דב חנין: היא מדברת על שנים שהיא מנהלת אתכם דיונים.

<יוסי ניזרי: היא מנהלת אתנו, נכון, והיא מקבלת הרבה תשובות שלא תמיד לרוחה אבל היא מקבלת אותן.

דב חנין: אני למשל לא מצליח להבין, ואמרתי את זה גם במסגרת הדיון, איך זה קורה שאתם מתנערים – אני לא בא אליך בטענות אלא למשרד התחבורה כמערכת – מהחובה שלכם לספק שירות לבתי חולים.

דב חנין: אתה יודע, אני באופן אישי הייתי צריך להגיע לבית חולים לבקר אנשים אבל אין דרך.

<יוסי ניזרי: אני מתעסק בתחום המוניות, אבל בנושא הספציפי הזה כבר דיברנו אתה.

<יוסי ניזרי: היא רוצה שהמוניות יעשו קו לבתי החולים רק בשבת.

דב חנין: אותי זה לא מעניין.

דב חנין: אני אומר שאתם כמשרד התחבורה חייבים מבחינת החוק לייצר את השירות הזה.

דב חנין: איך תעשו, תסבסדו, לא תסבסדו, תממנו, תעשו את זה חינם, תעשו מה שאתם רוצים אבל תספקו לציבור תשובה לדבר הזה.

דב חנין: פונה אליך סגנית ראש עירייה מכובדת בישראל – ואגב, לזכותה צריך להגיד שהיא עושה שיעורי בית ומכינה תכניות, היא לא רק אומרת לכם שתתנו פתרונות אלא היא גם מציעה הצעות מעשיות – ואתם לא נותנים לה תשובה עניינית.

דב חנין: זה דבר שלדעתי הוא מקומם.

דב חנין: פשוט מקומם.

דב חנין: אתם צריכים לתת לה תשובה עניינית להצעות הספציפיות שהיא מעלה.

דב חנין: נמצא כאן נציג בכיר מעיריית תל אביב ואני מברך אותך אדוני על שהצטרפת לדיון.

<קריאה: אני מתנצל על האיחור.

דב חנין: אני חושב שהיא זכאית לקבל תשובה ואני מקווה שבתוך השבועיים הקרובים אתם תתנו לה תשובה לעניין בתי החולים.

דב חנין: אני לא מדבר על רפורמות ועל דברים אחרים אלא בתי חולים, תשובה עניינית נקודתית מתי זה קורה.

דב חנין: התשובה צריכה להיות מתי זה קורה ולא למה לא אלא איך כן.

<יוסי ניזרי: בסדר.

<יוסי ניזרי: רשמתי את זה ואני אעביר את זה למי שצריך.

<יוסי ניזרי: שני דברים עיקריים לגבי הדיונים שאנחנו מקיימים ולזה אני קורא שינוי בתפיסה.

<יוסי ניזרי: השינוי בתפיסה אומר שאנחנו רוצים לתת קווי שירות – ואני חושב שגם דרור אמר את זה בתחילת השיחה – היכן שיהיה להם כלכלי להיות קווי שירות.

<קריאה: אבל זאת לא המטרה.

דב חנין: כשאני חושב על הקיבוץ בצפון אליו אני מגיע, תאמר לו להיות כלכלי – לא יקבל אף פעם קו שירות.

<יוסי ניזרי: גם על זה חשבנו.

דב חנין: אתם תמשיכו לשלוח לשם את האוטובוס האחד שמגיע לקיבוץ הזה בשעה 11:30 והוא יהיה ריק ואז במשרד התחבורה יגידו שאין שימוש.

<יוסי ניזרי: לא.

<יוסי ניזרי: גם על זה חשבנו.

<יוסי ניזרי: נכון שיש מקומות נידחים שמספר משתמשי התחבורה הציבורית שם מאוד נמוך, אבל זה עדיין לא אומר שלא צריכה להיות שם תחבורה ציבורית.

<יוסי ניזרי: כמו שמיטל להבי ציינה את הקו של יפו כדוגמה, כדי שלא יהיה ייווצר מצב שאותו תאגיד מוניות שצריך לתת שירות ליפו או צריך לתת שירות לאותו קיבוץ בגליל ולא ייתן את השירות הזה, אנחנו נאחד אותו עם אשכול קו.

<יוסי ניזרי: לא רק קו אחד אלא יהיו לו כמה קווים שרובם ככולם יהיו רווחיים.

<יוסי ניזרי: אולי במונית אחת או שתיים הוא יפספס אבל זה לא נורא, אבל בשאר הקווים זה כן ישתלם לו.

<יוסי ניזרי: זה הרעיון המרכזי.

<יוסי ניזרי: זה לא שניתן לו קו אחד ונאמר לו שזה הקו שלו ואנחנו יודעים שהוא לא רווחי ויודעים שהוא לא כלכלי, כי אז מראש זה נועד לכישלון.

<יוסי ניזרי: לגבי הקווים נכון להיום.

<יוסי ניזרי: כל הקווים שיש היום עם המכסות שיש היום נקבעו בחוק ובהסכמה עם אותם תאגידי מוניות.

<יוסי ניזרי: הם יכלו להעיר עליהם, הם יכלו להגיש עליהם ערעור.

דב חנין: אבל זה היסטורי.

<יוסי ניזרי: נכון.

דב חנין: המציאות מתפתחת.

<יוסי ניזרי: נכון.

<יוסי ניזרי: אמרתי בתחילת דבריי שנכון להיום בדיעבד אתה רואה מה קרה.

<יוסי ניזרי: מה הבעיה בחוק הזה?

<יוסי ניזרי: שלא ניתנה אפשרות ואין גמישות בחוק.

<יוסי ניזרי: החוק הוא מקובע ואין גמישות.

<יוסי ניזרי: אני כבר יכול להגיד שחלק מהמסקנות שלנו הן שכן תהיה גמישות בחוק הבא.

<יוסי ניזרי: כלומר, גם אם נחליט על מה שנחליט, תתאפשר גמישות גם לגבי מכסת המוניות וגם לגבי מסלולי המוניות כדי שאם ייווצרו שינויים גיאוגרפיים, שכונות חדשות, תתפתח המדינה, ישתנו דברים, תהיה גמישות לרשות או לשר לשנות את הדברים ולהתאים אותם למציאות.

<שלמה בורה: מה לגבי 13 המקומות?

<יוסי ניזרי: לגבי 13 המקומות.

<יוסי ניזרי: עד לפני שנה, אם אני לא טועה, הייתה התנגדות מוחלטת של משרד התחבורה ל-13 מקומות.

<יוסי ניזרי: היום גם זה נמצא על השולחן ברפורמה.

<יוסי ניזרי: גם זה יושב על השולחן.

דב חנין: השולחן הזה עמוס בדברים.

<יוסי ניזרי: כן.

<יוסי ניזרי: הוא עמוס.

<שלמה בורה: מה קורה עד שתהיה הרפורמה?

<יוסי ניזרי: לדעתי האישית זה לא ישנה כל כך.

<יוסי ניזרי: להבנתי זה לא ישנה כל כך הרבה.

<יוסי ניזרי: גם זה משהו שנדון על השולחן, ואם תהיה הסכמה להגדיל את מספר המקומות במונית שירות, יגדילו.

<יוסי ניזרי: דרך אגב, פעם מונית שירות הייתה עם שמונה מקומות והגדילו לעשרה מקומות.

<קריאה: פעם היו שבעה מקומות.

דב חנין: תודה רבה.

דב חנין: מר מזור, נציג משרד האוצר.

דב חנין: לפני שאני אשמע את התייחסותך, אני רוצה לומר לך שבסך הכול אני חושב שבמשרד האוצר יש גישה חיובית לתחבורה הציבורית ואני מאוד מאוד מברך על כך.

דב חנין: אני חושב שזה דבר מאוד חשוב.

דב חנין: אבל נדמה לי, כאיזושהי הערה כללית של קו מנחה וזה קצת מוזר כשזה מתייחס למשרד האוצר כי בדרך כלל משרד האוצר יודע לעבוד טיפה אחרת, שמשרד האוצר היום יותר נוח להשקעות גדולות ולפרויקטים הגדולים מאשר לטיפול בפרטי הפרטים הקטנים שלפעמים עושים את ההבדל הגדול.

דב חנין: כאשר אנחנו מדברים על מוניות השירות, אנחנו לא מדברים על המיליארדים של הרכבת הקלה בתל אביב, שזה באמת פרויקט ענק ומשרד האוצר משתף פעולה ואני בהחלט מברך.

דב חנין: אני לא בא כאן להגיד שום דבר רע.

דב חנין: אני אומר שלפעמים תעשה את האקופנקטורה הקטנה, רפואת סיכות קטנה, תן להם משהו קטן, תייצר פתרון בכסף קטן.

דב חנין: להם זה כסף גדול אבל לך זה כסף קטן, תייצר פתרון ענק.

<מורן מזור: מבלי להתייחס ספציפית למוניות שירות, חשוב לי להגיד משהו יותר רחב בכלל על ההתייחסות שלנו להשקעה גם בפרויקטים גדולים וגם בפרויקטים קטנים.

<מורן מזור: זה נכון, כולם מרגישים שיש על שולחן הממשלה ועל שולחן משרד האוצר את הפרויקטים הגדולים ושם בעצם נמצא כובד משקלנו בתחום התחבורה הציבורית.

<מורן מזור: חלק מזה כי אנחנו מבינים שבאמת לא יהיה כאן שינוי אמיתי בלי השקעה בתשתיות תחבורה ציבורית בהיקפים משמעותיים כדי לכסות על הפער שיש לנו לעומת מדינות אירופאיות מוכרות.

<מורן מזור: עם זאת, אני רוצה להגיד שגם בטווח הקצר יש לא מעט סוגיות, נושאים, תחומים וצעדים בהם אנחנו שותפים ואפילו מובילים.

<מורן מזור: אני רוצה להזכיר כמה מהם שהם פרי עיסוקי בכמה השנים האחרונות באופן אישי, כך שחשוב שתכירו אותם.

<מורן מזור: כתפיסה אני חושב שזה נכון גם להשקיע בטווח הארוך, שזה תופס גם את הכותרות קצת יותר, וגם בטווח הקצר.

<מורן מזור: בטווח הקצר, אני חושב שאודי אתמול אמר הרבה דברים שיש מקום להרחיב אותם כאן.

<מורן מזור: ראשית, אנחנו משקיעים בסובסידיה לתחבורה ציבורית ובהרחבת השירות בהיקפים שאני חושב שבעבר לא השקענו.

דב חנין: אני מברך על כך, אבל צריך להשלים.

<מורן מזור: תכף אני אגיע למוניות השירות.

<מורן מזור: חשוב לי להגיד איזו אמרה יותר גדולה.

<מורן מזור: שנית, בטווח הקצר משרד האוצר הקצה סכומי כסף משמעותיים, בתקציב האחרון, ממש עכשיו, לשבילי אופניים, אוטוסטרדות אופניים בגוש דן, לסלילת נתיב התחבורה הציבורית.

דב חנין: אנחנו בטוחים שאתם עושים דברים טובים.

<מורן מזור: גם הרפורמה בתעריפים.

דב חנין: הוועדה משוכנעת שמשרד האוצר פועל בדברים חיוביים בתחום התחבורה הציבורית.

דב חנין: בוא ננסה בכל זאת להתקדם ולהתמקד.

<מורן מזור: זאת תשובה לחלק מהתחושה הזאת.

<מורן מזור: אני חושב שהתחושה היא לא נכונה ואני חושב שזה תופס את מירב הכותרות, הפרויקטים הגדולים או הקטנים.

<מורן מזור: אני חושב שבתקופה האחרונה נעשה צעד גדול.

<מורן מזור: אתה בוודאי יודע כמה אנחנו מעורבים בכל אירוע אכיפת נסיעה של כלי רכב בנתיב התחבורה הציבורית וגם כאן תהיה השפעה.

<מורן מזור: זה אמנם עוד איזו סיכה – אמנם סיכה קטנה - בתוך האירוע הזה אבל אנחנו מבינים כמה השפעה יכולה להיות לזה.

<מורן מזור: לענייננו.

<מורן מזור: אין ספק שמערך מוניות השירות הוא חלק ממערך התחבורה הציבורית ויש לו יתרונות משמעותיים כמערך, אני אקרא לזה, גמיש, כלכלי, מהיר.

<מורן מזור: כל מי שנסע במונית שירות מבין את היתרונות שלה וגם אני נסעתי במוניות שירות ומכיר את המערך הזה בצורה די טובה, גם כנוסע וגם מהצד שלי כנציג בממשלה.

<מורן מזור: אני חושב ששם צריך לחזק את המערך הזה, היכן שהוא טוב, היכן שהוא יעיל והיכן שהוא יכול להביא יתרונות לנוסעים.

<מורן מזור: בגדול הדילמה שנמצאת על שולחן הוועדה מורכבת מכמה סוגיות אבל בעיקר יש איזשהו ניסיון לאזן בין הצורך בשירות הזה כשירות משלים לבין הכלכליות של הפעלת מערך המוניות וגם לבין הצורך בבקרה על מערך המוניות שאני משוכנע שנושא התחבורה הציבורית, גם כנושא המוניות וגם כנושא התחבורה הציבורית, הוא נושא שחסר היום.

<מורן מזור: צריך לקחת את החבילה הזאת ועל זה בעצם יושבת הוועדה.

<מורן מזור: יש רעיונות - אני חושב ששמעתי גם ממיטל, גם מיוסי וגם ממפעילי המערך – שנמצאים על שולחן הוועדה.

<מורן מזור: אני חייב להודות שחלק, לא הכול, הכרתי.

<מורן מזור: אנחנו כבר הזמנו פעם אחת את מפעילי המוניות – בגלל אירוע אישי לא הייתי בישיבה הזאת ואני מתנצל - ואני מקווה שתהיה לנו עוד הזדמנות לשבת, אולי לא אתי אלא עם הבא אחרי.

<שלמה בורה: מתי הוזמנו ארגוני המוניות לאוצר?

<מורן מזור: לא לאוצר.

<מורן מזור: לוועדה.

<מורן מזור: אני חלק מהוועדה.

<מורן מזור: אני פשוט מתנצל שלא הייתי.

<מורן מזור: זה היה לפני כמה חודשים.

<קריאה: בדיוק היום חודש.

<מורן מזור: אני חושב שיש מקום לבחון עוד אפשרויות כאלה שיצליחו לאזן בין כל המתחים האלה כי זה מתח שאתה מצביע עליו וגם מפעילי המוניות מצביעים עליו בצורה נכונה.

<מורן מזור: אם לוקחים את המונית להפעלה באיזה קיבוץ מרוחק, כנראה שהכלכליות שלו תגווע.

<מורן מזור: מצד שני יכול להיות שיש כאן עוד כל מיני התאמות אולי כמו מספר המקומות במונית, אולי באפשרות לשלב עוד כל מיני שירותים אחרים, אולי אפילו ביעדי השירות, אולי בתי חולים הוא שירות שהיום הוא חסר ואם הוא כל כך חסר, יכול להיות שהוא יהיה כלכלי מאוד.

<מורן מזור: אם לוקחים חבילה כזאת, אולי אפשר גם להרחיב כאן איזשהו אשכול קווים רווחי שאפשר להמשיך לנהל אותו באותה יעילות ובאותה גמישות בה המערך הזה מצטיין.

<מורן מזור: אני חייב לומר שתשלום סובסידיות ושיתוף במערך הכרטוס הוא לא טריביאלי ואני רוצה להסביר.

<בן בדרי: מה זה לא טריביאלי?

דב חנין: חברים, הוא אומר את עמדתו וחשוב לשמוע אותה.

<מורן מזור: אני רוצה להסביר.

<מורן מזור: ראשית, המספרים ורישיונות הקווים לא מוקצים היום בהליך תחרותי.

<מורן מזור: הקצאת סובסידיה למערך כזה, מטבע הדברים היא בעייתית במובן הזה.

<מורן מזור: שנית, מערך המוניות לא מצוי תחת בקרה, בטח שלא כמו מערך האוטובוסים.

דב חנין: אבל אתם משפרים את זה.

<מורן מזור: משפרים את זה אבל אני רוצה להסביר.

<מורן מזור: מערך האוטובוסים מצוי תחת בקרה.

<בן בדרי: אנחנו כל חודש חוטפים דוחות ויש חברת אכיפה שאוכפת אותנו מדי יום.

<מורן מזור: זה שונה.

<מורן מזור: זה שונה מהותית ממערך הבקרה שאנחנו מקיימים על אוטובוסים.

<קריאה: איזה בקרה יש על האוטובוסים?

<בן בדרי: תנו סובסידיות, נבוא עם עניבות.

דב חנין: אני מבין שהמטרה היא להרחיב את הבקרה.

דב חנין: אם מרחיבים את הבקרה, פותרים את הבעיה ואפשר לסבסד.

דב חנין: אני בעד להרחיב את הבקרה.

<בן בדרי: גם אנחנו בעד בקרה.

<מורן מזור: אם מרחיבים את הבקרה והופכים את זה למעין שירות אוטובוסים, אני מזכיר גם את הסעיף הראשון עליו דיברתי, נצטרך להקצות את השירות הזה בכל מקרה בהליך תחרותי ואז זה הופך למעשה למעין שירות אוטובוסים ואנחנו מאבדים מהיעילות והגמישות של המערך הזה.

<מורן מזור: גם בזה אני חושב שצריך לעשות איזשהו איזון.

<מורן מזור: לכן אני חושב שבמובן הזה תשלום הסובסידיה הוא לא טריביאלי.

<מורן מזור: אני חושב שכן אפשר לגבש כאן איזושהי חבילה שהיא לא משלימה את הכול אבל אני חושב שכל הרעיונות - ודיברו על הרבה בוועדה בצורה באמת מאוד פתוחה וזה יפה - נמצאים על שולחן הוועדה ודנים בהם ברצינות ומנסים להרכיב חבילה שתאפשר גם לשמור על היעילות ועל הגמישות של המערך החשוב הזה וכנוסע אני יודע שזה מערך חשוב וטוב שיכול לתת שירות מאוד יעיל, ומצד שני לשמור על הכלכליות שלו וגם לאזן בין הצרכים של הנוסעים שאנחנו רוצים להביא להם את הבשורה ברפורמה הזאת.

<מורן מזור: אנחנו עדיין בשלבים של גיבוש עמדה.

<מורן מזור: קראת לזה המלצות ביניים אבל אנחנו עדיין לא בהמלצות ביניים אלא אנחנו עדיין בשלבי החשיבה.

<מורן מזור: לכן קראנו לארגוני המוניות ואני מקווה בוועדה גם ישכילו לשמוע גורמים נוספים כך שתהיה רפורמה מוצלחת.

דב חנין: תודה רבה.

דב חנין: אני מתנצל בפני מי שלא הספיק לדבר.

דב חנין: אנחנו פשוט לקראת סיום הדיון ואני רוצה לסכם אותו.

דב חנין: הסיכום יהיה קצת ארוך ואני מבקש את תשומת לבכם.

דב חנין: קודם כל, כמובן ההערות שלי הן לאו דווקא לאנשים שנמצאים כאן.

דב חנין: מר ניזרי, אתה נמצא כאן ואתה מכיר את הענף הזה ואתה מעורה, ואני גם מתרשם שאתה באמת רוצה לקדם בו שינוי ואני מברך על כך.

דב חנין: אבל אני אומר שההערות הן לא לאנשים שנוכחים אלא הן למערכת ולפעולה של צורת העבודה של המערכת.

דב חנין: בואו נתחיל בתהליך.

דב חנין: אני מברך על כך שאתם רוצים שהתהליך הזה יהיה שקוף אבל כרגע הוא עדיין לא שקוף ואנחנו רוצים שהוא יהיה שקוף, גם קודם כל לספקי השירות, גם לרשויות המקומיות, גם לציבור הרחב.

דב חנין: לכל אלה יש הרבה מה לתרום, יש הרבה מה להעיר, יש הרבה מה להתייחס.

דב חנין: אני מברך על כל פגישה שנעשתה אבל זה כנראה לא מספיק.

דב חנין: אנשים שנמצאים כאן מרגישים שקולם לא נשמע.

דב חנין: יש להם הרבה מה להגיד והם בקושי יכלו לתמצת את מה שיש להם להגיד במסגרת הזמן של דיון הוועדה.

דב חנין: יש הרבה חומרים שהוכנו על ידי רשויות מקומיות, על ידי משתמשים, על ידי ארגונים.

דב חנין: אני אפילו לא נכנסתי לדיון למשל על הנגב והספקת שירות של מוניות בנגב שהוא סיפור ענקי ואני אומר עליו כמה מלים בהמשך.

דב חנין: התהליך צריך להיות באמת תהליך שקוף.

דב חנין: אני הייתי מאוד ממליץ לנהל חלק מהתהליך במתכונת של שולחן עגול, של סטק הולדרס.

דב חנין: לעשות יומיים, להזמין את כולם, לשבת מהבוקר עד הלילה, לשמוע רעיונות ולעשות סדנה פתוחה כמו שעושים.

דב חנין: זה לא מחייב אתכם.

דב חנין: אחר כך אתם תתכנסו ביניכם לדיונים הפנימיים.

דב חנין: לדעתי זה משהו שמאוד יכול לתרום לתהליך.

דב חנין: אני לא מאוד מתלהב מהרעיון של רפורמות ענק.

דב חנין: אני מאמין הרבה יותר בתהליכים שהם רציפים בו אנחנו עובדים ורואים אתה מציאות ומייצרים פתרונות בהתאם למציאות.

דב חנין: אני מבין שאנחנו כולנו נכנסנו לסד הזה של מהלכים של רפורמות גדולות והרפורמה הגדולה שאתם כרגע עובדים עליה היא רפורמה שיש מסביבה המון המון ציפיות ואולי אפילו ציפיות יתר.

דב חנין: אני זוכר את הציפיות העצומות שהיו לקראת הרפורמה של 2011 בנושא קווי האוטובוסים בגוש דן והיה מפח נפש ענקי כי מרוב שנוצרו ציפיות עצומות, אי אפשר היה לעמוד בהן.

דב חנין: אני אומר, אל תחכו לרפורמה הגדולה כדי לייצר עכשיו את השינויים שניתן לייצר.

דב חנין: 13 מקומות, אם זה אפשרי, אם זה סביר, אנחנו לא נכנסנו לפרטי המורכבויות ואולי יש בעיות, אבל ללכת לקראת זה.

דב חנין: זה אפשרי?

דב חנין: תעשו את זה.

דב חנין: קווי שירות כמו עיריית תל אביב-יפו מקדמת לבתי החולים או ליפו, אולי עם המשך לבת ים, לא צריך לחכות לרפורמה הגדולה.

דב חנין: זאת לא הרפורמה הגדולה אלא אלה פתרונות נקודתיים שהם כבר בשלים וצריך להתקדם בהם.

דב חנין: לדעתי צריך לעבור לכיוון של שינוי רציף שהוא גמיש.

דב חנין: אם יש צורך לעשות בעניין הזה שינויים בחוק כדי להתאים את זה למתכונת הזאת, אנחנו נעשה אותם ברצון.

דב חנין: אני מקבל בברכה את האמירה שלכם, נציגי הממשלה, שאנחנו צריכים כאן שינוי בתפיסה.

דב חנין: אנחנו חייבים שינוי בתפיסה.

דב חנין: אי אפשר להמשיך להתייחס לענף המוניות – ואני לא אומר שזאת ההתייחסות שלך חס וחלילה, אבל יש איזושהי התייחסות במערכת כאילו ענף מוניות השירות הוא סוג של בן חורג.

<יוסי ניזרי: כבר לא.

דב חנין: הייתה התייחסות במערכת שענף מוניות השירות הוא סוג של בן חורג.

<יוסי ניזרי: כבר לא.

דב חנין: שלא סופרים אותו.

<יהודה בר אור: את כל הענף שלנו הם רואים כבן חורג.

<יהודה בר אור: הרבה פעמים אפילו לא מזכירים אותנו בתחבורה הציבורית.

דב חנין: הדבר הזה חד משמעית חייב להסתיים.

דב חנין: אם הוא לא הסתיים, הוא צריך להסתיים עכשיו.

דב חנין: הענף הזה הוא לא בן חורג אלא כמו שאמר כאן גם נציג האוצר, ואני מצטט את הדברים, הוא חלק חשוב מהמערך, חלק שיש לו יתרונות, גם הגמישות וגם המהירות.

דב חנין: כאן אני רוצה להשלים ולחדד.

דב חנין: אני יודע שאלה הם גם דברים שנכתבו במסמכים שאומצו על ידי משרד התחבורה בעבר.

דב חנין: זה קודם כל חלק משלים חיוני של מערך התחבורה הציבורית.

דב חנין: קודם כל.

דב חנין: אני אומר כרגע את גישתי.

דב חנין: זה חלק משלים בהמון המון מובנים.

דב חנין: זה חלק משלים בכל אותן שכונות, בכל אותם ישובים בהם אוטובוסים לא יכולים להגיע, או שלא יכולים להגיע פיזית או שלא כדאי לשלוח לשם אוטובוס.

דב חנין: דיברנו על הקיבוץ בצפון.

דב חנין: זה חלק משלים במקומות שאין בהם מספיק אנשים כדי לנסוע באוטובוס.

דב חנין: זה חלק משלים בסופי שבוע במקומות בהם אין אוטובוסים בגלל עניינים של סטטוס קוו שאנחנו לא רוצים כרגע להסתבך בהם.

דב חנין: כדי שזה יהיה חלק משלים, זה צריך לקבל מענה כזה או אחר אינטליגנטי של סבסוד.

דב חנין: אם זה חלק משלים מהמערכת, אי אפשר להסתמך על זה שזה יהיה כלכלי עד הסוף.

דב חנין: זה לא יהיה כלכלי עד הסוף.

דב חנין: זה יהיה משלים אם אנחנו נדע כמדינת ישראל להתייחס לזה כחלק משלים.

דב חנין: אני אומר נקודה ראשונה מבחינה מהותית שזה שירות משלים של התחבורה הציבורית וזה צריך להיות חלק אינטגרטיבי מתוך התחבורה הציבורית.

דב חנין: למשל, משרד התחבורה השקיע הרבה מאוד כסף ברכבות חדשות.

דב חנין: יש רכבות שמגיעות לתחנות קצה שהן מרוחקות מכל ישוב כאשר למרות שזאת נקראת תחנת הרכבת של שדרות או תחנת הרכבת של אופקים, זה רחוק.

דב חנין: אם לא תהיה מונית שירות והיא תצטרך להיות כנראה מסובסדת באיזושהי צורה או קו אוטובוס או כל משהו אחר שיתחבר מהמקום הזה – אני מברך על הדברים שנעשו ואני מדבר על הפערים שעדיין לא נעשו – שידבר בין הרכבת לבין העיר שדרות ואם זאת מונית, זאת מונית, ואם זה אוטובוס, זה אוטובוס, אז הרכבת נהדרת אבל לא ייסעו בה אנשים כי הם צריכים להגיע לרכבת ומהרכבת.

דב חנין: הנושא של שירות משלים מאוד קשור לשילוביות ולחיבור בין מונית השירות לבין האוטובוס לבין הרכבת וכל אמצעי התחבורה האחרים.

<יהודה בר אור: אלה הנתיבים שלא פותחים לנו בכל מקום.

<יהודה בר אור: כאילו אנחנו בנים חורגים בנתיבים האלה.

דב חנין: אני רוצה להקדים ו לומר שבמקרים רבים מאוד שירותי מוניות יכולים להיות גם סוג של שירות מקדים לקו של תחבורה ציבורית שאתם עוד לא הפעלתם אותו.

דב חנין: כשאתם רוצים להפעיל קו תחבורה ציבורית עד שאנשים יתרגלו שיש להם שירות, עד אנשים בקיבוץ ידעו שגם תחבורה ציבורית קיימת בכלל בעולם כי כולם כבר התרגלו לאוטו פרטי, תתחילו עם מונית שירות.

דב חנין: תתחילו עם מונית שירות וכשהיא תתמלא וכשאנשים יבינו, יכול להיות שזאת הדרך הטבעית לפתח קו אוטובוס, אבל תשתמשו במה שמוניות השירות יכולות לתת.

דב חנין: אני חושב שהנושא של השילוב שלהם במערך הכרטוס הציבורי הוא מאוד מאוד חשוב.

דב חנין: אם אנחנו רואים את זה כמהלך משלים, הם צריכים להיות חלק מאותו כרטיס.

דב חנין: זאת אומרת, אם אני היום יכול לנסוע – ואתמול שמענו את שר התחבורה מדבר ומתפאר בכך, ובצדק, שאנשים יוכלו לעלות לאוטובוס בראשון לציון, מהאוטובוס לעלות לרכבת בראשון לציון, לנסוע לתל אביב לאוטובוס בתל אביב והכול בכרטיס אחד, בחבילה זולה יחסית – אם מוניות השירות לא יהיו חלק מהדבר הזה, לא יהיה להם קיום.

דב חנין: הן חייבות להיות חלק מהדבר הזה וכמה שיותר מהר, יותר טוב.

דב חנין: כל הנושא של שילוב GPS במוניות השירות כדי שאנשים ידעו שהם ממתינים.

דב חנין: אני למשל משתמש כבד במוניות שירות בתל אביב, אבל לפעמים בשעות הלילה אני צריך להמתין הרבה זמן ובאמת זה לא נעים להמתין, אבל אם יהיה לי GPS שיגיד לי – כמו שיש היום בשירותי האוטובוס – מתי צפויה המונית הקרובה, אני אוכל לדעת ואני לא אצטרך להמתין בחושך לבד.

דב חנין: מערך הבקרה.

דב חנין: אני מבין שעל זה אתם עובדים ואני מברך על כך.

דב חנין: צריך לשפר את הבקרה על מוניות השירות.

דב חנין: אנחנו צריכים גם להבטיח, אם אנחנו כבר מדברים על בקרה, ולדבר על כלי רכב מתאימים, מודרניים, מתקדמים.

דב חנין: בתחבורה הציבורית ניתנות סובסידיות כדי שחברות התחבורה הציבורית יצטיידו בדברים המתאימים לנו כציבור כדי לקבל את השירות המתאים.

דב חנין: גם כאן צריך לשקול אם יש צורך לסבסד כדי שבאמת השירות הזה יתקיים.

דב חנין: הנושא של תמונת הצרכים של הציבור.

דב חנין: אני ביקשתי לקבל את הסקר שלכם אבל נדמה לי שהסקר הזה, עוד לפני שקיבלתי אותו, הוא לא מספיק.

דב חנין: לא מספיק לראות מה אומרים היום האנשים שמשתמשים בתחבורה ציבורית אלא חשוב לנסות להבין איך אנחנו גורמים לאנשים האחרים לעבור מרכב פרטי לתחבורה ציבורית.

דב חנין: מדינת ישראל היום נמצאת במשבר של תחבורה שבמרכזו הוא משבר של הרכב הפרטי.

דב חנין: אם נסתכל על צפיפות הרכבים בכבישים, אנחנו נראה שזאת צפיפות בלתי אפשרית.

דב חנין: אפשר כמובן להיכנס למרוץ מטורף ולבנות עוד כבישים, אבל אי אפשר לבנות כל כך הרבה כבישים וגם אי אפשר להרוס את כל הערים בישראל ולבנות כבישים חדשים.

דב חנין: אנחנו צריכים לייצר פתרונות תחבורה ציבורית ולכן צריכים להעביר אנשים מרכב פרטי לכל סוגי התחבורה הציבורית ובמסגרת זאת גם למוניות שירות.

דב חנין: אני מאוד בעד מודל גמיש של שימוש בכלי הרכב של מוניות השירות.

דב חנין: אם אני רוצה שזה יהיה כלכלי, אין שום סיבה שזאת לא תוכל להיות גם מונית שירות בסופי שבוע וגם שאטלים בשעות היום שצריך לספק אותם, אם אני מדבר על גוש דן, שם יש כל מיני סוגים של שאטלים.

דב חנין: אין שום סיבה לא להשתמש באותה מערכת לשימושים שונים באופן גמיש.

דב חנין: אם רוצים שזה יהיה כלכלי, זאת הדרך.

<יהודה בר אור: תכנית כזאת הוגשה לשר התחבורה.

<יהודה בר אור: גם הגשתי לך, אדוני.

דב חנין: אנא העבירו לנו את זה שוב כי לא בטוח שראינו זאת.

דב חנין: אני חושב שזאת דרך המלך, שימוש גמיש באותם אמצעים, עם אותם נהגים, בסוף שבוע במקום אחד, בימי השבוע במקומות אחרים וכדומה.

דב חנין: אנחנו ביקשנו להפנות תשומת לב בנושא מסוים של ועדת הנגישות ואנחנו נעביר את זה לוועדה.

דב חנין: לסיום, אני רוצה לפנות אליכם נציגי בעלי המוניות.

דב חנין: אם אתם תהיו נחמדים, אני לא בטוח שהדברים יזוזו.

<שלמה בורה: אדוני, תן לנו אור ירוק לא להיות נחמדים.

<שלמה בורה: אני היום הכי נחמד והחברים שלי פעלו כדי להסביר שאנחנו יותר מדי נחמדים.

<שלמה בורה: אנא ממך, דחוף אותנו לעניין הזה ודחוף גם אותם.

דב חנין: אני רוצה לומר לכם בדיוק למה אני מתכוון.

דב חנין: אם אנחנו רוצים שהמערכת תפעל, צריך להפעיל את הדמוקרטיה והדמוקרטיה אומרת שקולו של ציבור צריך להישמע.

דב חנין: יש לכם הרבה דרכים לסייע לקול שלכם להישמע.

דב חנין: אני מתכוון לדברים לגמרי לגיטימיים – מחאה, שלטים על מוניות שירות, לעשות קמפיין.

דב חנין: אם אתם רוצים להזיז דברים ולגרום למערכת לפעול, אתם צריכים גם מהצד שלכם להשמיע קול הרבה יותר חזק.

דב חנין: תודה רבה לכם.

דב חנין: אנחנו נמשיך במעקב.